CRTA :Snaga nezavisnih institucija zavisi od podrške skupštine koja izostaje - CRTA\n„Utisak je da nezavisne institucije danas više služe da se održi privid demokratskog društva i podele vlasti, nego da budu svojevrsna četvrta grana vlasti. U odnosu na to šta bi trebalo da bude njihova uloga u društvu, slobodno možemo reći da je položaj nezavisnih institucija u Srbiji loš“, ocenjuje Miša Bojović, viša istraživačica Crte, koja je bila deo tima koji je radio na izradi „Analize izveštaja nezavisnih institucija i njihovih preporuka za 2019. godinu“.\nKako Bojović navodi, poslednjih nekoliko godina vidljiv je trend degradacije nezavisnih institucija, blokade njihovog rada, urušavanja kredibiliteta, ali i neaktivnosti koja dolazi iz samih institucija.\n„Kada kvalitet rada nezavisnih institucija zavisi od toga ko je na njihovom čelu, onda je jasno da nije uspostavljen sistem i da ne govorimo o istinski nezavisnim institucijama kojima je poverena i kontrolna uloga rada ostalih institucija. Oni koji ih vode ni na koji način ne bi trebalo da budu politički obojeni i da zastupaju interese bilo koje političke partije“, navodi Bojović.\nKoje su glavne prepreke za kvalitetan rad nezavisnih institucija?\nOno što same nezavisne institucije gotovo identično navode u svojim izveštajima je nedostatak kapaciteta, uključujući nedovoljan broj zaposlenih, kao i infrastrukturu i nedovoljna finansijska sredstva. Međutim, činjenica da skupština koja bi trebalo da se pozabavi navedenim problemima, jedan dug period nije razmatrala te izveštaje, dovela je do toga da su nezavisne institucije u situaciji da ne mogu adekvatno i u potpunosti da rade svoj posao. Iako je ova praksa promenjena od 2019. godine, problem su zaključci koje na osnovu izveštaja nezavisnih institucija usvaja skupština. Ti zaključci se uglavnom svode na konstataciju da se prihvata izveštaj i da Vlada treba redovno da izveštava o njihovom sprovođenju. Dodatno je loše i i to što se u zaključcima uglavnom ne navode poimenično organi koji bi bili zaduženi za njihovo sprovođenje niti se jasno nalaže da zaključci moraju da budu sprovedeni.\nZaključci koje donosi skupština su neodređeni, a da li se u izveštajima nezavisnih institucija navode konkretni primeri?\nU izveštajima nezavisnih institucija se mogu naći konkretni slučajevi poput: nelegalne gradnje na Savskom nasipu, slučaj gondole na Kalemegdanu, učešće javnog funkcionera Zorana Babića u saobraćajnoj nesreći na naplatnoj rampi Doljevac, slučaj “Beograd na vodi”, slučaj finansiranja kompanije Er Srbija i dr. Nakon razmatranja izveštaja na skupštinskim odborima usvojeni su zaključci sa preporukama koji se ne obraćaju uglavnom nikome konkretno i ne određuju rok do kada se mora postupiti po njima. Na taj način praktično se ostavlja mogućnost da niko ne bude odgovoran za njihovo sprovođenje.\nNa koje načine se praktično blokira rada nezavisnih institucija?\nSvrha formiranja nezavisnih institucija je kontrola organa izvršne vlasti, a njihov rad je često blokiran nečinjenjem drugih institucija. Na primer, Poverenik za informacije od javnog značaja ne može da obezbedi izvršenje svojih rešenja jer Vlada ne ispunjava svoju ulogu u procesu. Agencija za sprečavanje korupcije izriče mere upozorenja Srpskoj naprednoj stranci tokom izborne kampanje koje se ne poštuju i sl. Dugogodišnji problem sa nedovoljnim brojem zaposlenih i manjkom budžeta je i dalje aktuelan, iako se na to, kako smo već rekli, ukazuje u gotovo svakom izveštaju nezavisnog organa.\nKakav je odnos Skupštine Srbije prema nezavisnim institucijama i u čemu se taj odnos najviše ogleda?\nU periodu od 2014. do 2019. godine skupština nije razmatrala izveštaje nezavisnih institucija što dovoljno govori o tradiciji odnosa skupštine prema njima. Situacija iz prošle godine je donekle drugačija. Izveštaji su razmatrani na skupštinskim odborima i zatim je zaključke odbora usvojila skupština. Sa celom procedurom se kasnilo u odnosu na zakonske rokove budući da smo imali bezrazložno zamrzavanje rada parlamenta tokom vanrednog stanja i zatim jedan od najdužih perioda za početak rada novoizabranog parlamenta koji je trajao četiri meseca. Prošle godine imali smo i situaciju da se sa izborom Poverenika za zaštitu ravnopravnosti kasnilo više od šest meseci zahvaljujući neaktivnosti skupštine i da se to onda pokušalo ispraviti sa pokretanjem procedure praktično preko noći, bez saopštavanja imena kandidata i bez konsultacija sa stručnom javnosti.\nKakva bi trebalo da bude podrška Skupštine Srbije nezavisnim institucijama?\nSkupština je ključna institucija koja može da ojača nezavisne institucije jer upravo skupština može da obaveže organe javne vlaste da ispune preporuke iz njihovih izveštaja i poprave stanje. U idealnoj situaciji, skupština bi trebalo da raspravlja o izveštaju nezavisne institucije i njenim preporukama i da o tome donese obavezujuće zaključke. Dakle, skupština može da obaveže i Vladu i druge organe izvršne vlasti da dostavljaju i redovne izveštaje o tome šta su učinili po pitanju preporuka. Na skupštini je praktično da obezbedi izvršavanje preporuka nezavisnih institucija i da kontroliše da li su ti zaključci sprovode, a to se ne dešava.\nKako možemo da ocenimo kvalitet izveštaja koje nezavisne institucije podnose Skupštini Srbije?\nPostoji prostor za unapređenje kvaliteta tih izveštaja. Podaci su u velikom broju prikazani kroz statistiku koja ne govori ništa ili ne pokazuje ono što bi trebalo. Predlozi i preporuke bi trebali da budu što konkretniji kako bi se olakšalo njihovo sprovođenje. Međutim, kvalitet izveštaja nije najveći problem. U ovom trenutku problem je više na strani samog Parlamenta. Trebalo bi da se postojeći izveštaji za početak razmatraju u zakonskom roku i da se po njima usvajaju zaključci u parlamentu kako bi drugi organi na osnovu toga rešavali probleme prepoznate u izveštajima.\nKoje bi bile preporuke kako bi efekat izveštaja nezavisnih institucija bio veći?\nTeško je preporučiti kako da se stanje unapredi kada se ni postojeće zakonske obaveze ne poštuju. Svakako bi trebalo nezavisne institucije ovlastiti da Skupštini i Vladi mogu da postave pitanje u vezi sa izvršenjem preporuka iz njihovih izveštaja i na neki način obavezati Skupštinu i Vladu da nezavisne institucije periodično izveštavaju o njihovom izvršenju. Dodatno, trebalo bi Skupštinu i Vladu držati odgovornima zato što ne pozivaju na odgovornost organe javne vlasti koji neizvršavaju preporuke.


"Građani ne žele da plaćaju EPS, Telekom, Lutriju..."\n„Građani ne žele da plaćaju EPS, Telekom, Lutriju…“\nM. D. 15. septembra 2016. 12:22\nKrkobabić je rekao da građani ne žele da plaćaju „mamutske firme“, poput Elektroprivrede Srbije, već da žele da to budu profitabilna preduzeća koja pune budžet i da zato preduzeća poput EPS-a, Telekoma, Srbija Šuma ili Državne lutrije Srbije moraju da se dubinski reformišu i da budu profitabilna.\n„Ti direktori moraju da napuste logiku otuđenih poglavica indijanskih plemena, da rade šta im padne na pamet. Svi koji su mislili da mogu mirno da spavaju kada su postavljeni za direktora javnog preduzeća, greše. Moraće da imaju rezultat“, rekao je Krkobabić.\nOn je dodao da će zato biti radnih susreta sa njima, definisanje pozicija u preduzećima, kao i „inventarisanje“, odnosno da će se videti koje preduzeće čime raspolaže.\n„Imaćemo prolazna vremena i videćemo koji su to rezultati. I biće zanimljivo koliko će koje od tih javnih preduzeća da napiše program poslovanja za narednu godinu i kakav će im biti rezultat“, rekao je Krkobabić.\n„Svako preduzeće moramo da podelimo na nekoliko grupa, na velika, srednja i mala, na ona koja su tržišno pozicionirana i ona koja nisu…“, rekao je Krkobabić.\n„Pravićemo koordinaciju. To se sada nalazilo u određenim ministarstvima, ali zbog izuzetnog značaja tih delova, biće im posvećena posebna pažnja i to je veliki izazov i odgovornost“, rekao je Krkobabić.\nTe price godinama slusamo.


Odlukom o raspisivanju lokalnih izbora na severu Kosova Priština želi da poništi većinsku volju srpskog naroda i instalira "neke pojedince" iz srpskog naroda, kaže predsjednik skupštinskog Odbora za Kosovo i Metohiju Milovan Drecun.\nOn je rekao da Priština, umesto da ukine takse na srpsku robu i stvori uslove za nastavak razgovora sa Beogradom, jednostranim potezima nastavlja da destabilizuje situaciju.\nOn smatra i da je "normalan put" da Priština ukine takse na srpsku robu zbog kojih su predstavnici srpskog naroda sa severa KiM podneli ostavke i onda bi se, kako je rekao, stvorili uslovi da se oni vrate na te funkcije.\n- Sada imamo ove izbore gde je očigledno namera Prištine da većinsku volju srpskog naroda koja je iskazana na poslednjim lokalnim izborima poništi i instalira neke pojedince iz redova srpskog naroda koji bi poslužili samo kao maska da se pokaže da su Srbi ipak učestvovali na nekim izborima, a da se onda stvore uslovi za srpsko-srpske sukobe, što bi poslužilo kao razlog za intervenciju - naveo je Drecun.\nOEBS: Priština nije tražila podršku za izbore na SEVERU KOSOVA\nOn je za RTS rekao i da bi Priština, ako bi se stvorila neka konfliktna situacija posle izbora, to mogla da upotrebi kao opravdanje za "intervenciju svojim specijalnim snagama da navodno održe red na severu Kosova".\nGradonačelnici četiri opštine na severu KiM iz redova Srpske liste podneli su ostavke posle odluke Prištine da uvede takse od 100 odsto na robu iz centralne Srbije i BiH, a predsednik samoproglašenog Kosova Hašim Tači prije dva dana raspisao je izbore za severnu Kosovsku Mitrovicu, Zvečan Zubin Potok i Leposavić.\nDa li će Srpska lista izaći na te izbore odlučiće njeni predstavnici posle konsultacija, danas u Beogradu, sa predsednikom Srbije Aleksandrom Vučićem.\nU međuvremenu, oglasio se i ministar odbrane Aleksandar Vulin naveo je da neosuđeni teroristi vode Kosovo, i dodao da je njihov cilj da isprovociraju da Srbija uradi nešto zbog čega bi mogli da "idu da plaču po svetu", i da objašnjavaju da moraju da budu pomognuti, kao 1999. godine.\n"Neosuđeni zločinci vode Kosovo"\nVulin je za TV Pink rekao da oni žele zemlju bez Srba, ne žele grobove da im vide, ni crkvu, i dodao da se radi o neosuđenim zločincima koji vode Kosovo i koji hoće da ponove svoje zločine.\nMihajlović: Raspisivanjem izbora, Tači loptu "prebacio" na SEVER KOSOVA\n- Ne pravi se vojska ako nećete da ratujete - rekao je Vulin, i dodao da se na čelu takozvanog ministarstva odbrane u Prištini nalazi čovek koji je pravosnažno osuđen u Nišu za učesće u terorističkoj grupi koja je ubila pet vojnika na Košarama 1999.\nKomentarišući pozive na međusobno priznanje, Vulin je rekao da iako je Briselski sporazum koji je bio potpisan ranije vodio ka priznanju, Aleksandar Vučić je uspeo da se izbori da se krene ispočetka i dodao da bi Priština sprovela sporazum da je to u interesu njihove nezavisnosti, a kao primer je naveo neformiranje Zajednice srpskih opština (ZSO).\n"MINISTRE, ZAŠTITITE NAS OD MEDVEDA" Pčelari iz Kupresa uputili OTVORENO PISMO vlastima\nUŽIVO MAKABI - ZVEZDA 24:13 Ponos Izraela SIPA kao iz kabla! Grk drži crveno-bele u igri, Lazić bacao peškir na klupi!


Djurić: Srpska lista nije stranački već državni projekat | Novinska agencija Beta\nPOLITIKA | 17.10.2017 09:50 > 17.10 10:39\nDirektor vladine Kancelarije za Kosovo Marko Djurić pozvao je danas Srbe na Kosovu da 22. oktobra izadju na lokalne izborime i da glasaju za Srpsku listu .\nDjurić je za Radio televiziju Srbije rekao da je veoma važno da se Srbi na Kosovu okupe oko Srpske liste, i to, kako je istakao, nije stranački već državni projekat.\nOn je rekao da se pokazalo da se politika Olivera Ivanovića politika Demokratske stranke (DS) i ocenio da ta politika ništa dobro nije donela.\n"Uveren sam da gradjani Kosova to neće prihvatiti", istakao je Djurić.\nPredsedništvo DS je odlučilo da na lokalnim izborima 22. oktobra na Kosovu i Metohiji podrži Gradjansku inicijativu "Srbija, demokratija, pravda" i njenog lidera Olivera Ivanovića kao kandidata za gradonačelnika Kosovske Mitrovice, saopšteno je juče iz te stranke.\nDjurić je juče imenovan za predsednik Radne grupe za unutrašnji dijalog o Kosovu u koju će biti uključena sva ministarstva.\nPrimena sporazuma o pravosuđu do petka\nDirektor Kancelarije za Kosovo i Metohiju izjavio je da očekuje da će posao u vezi primena sporazuma Beograda i Prištine o pravosudju biti završen u petak.\n"Ovo je prvi put od 1999. godine da ćemo imati sud sa srpskom većinom, sa predsednikom suda Srbinom u Kosovskoj Mitrovici i Tužilaštvo sa srpskom većinom. Očekujem da će ovaj veliki i važan posao za srpski narod na KiM biti završen do petka, kao i svi preduslovi u smislu posebnih naknada za sudije i tužioce, o čemu će vlada doneti odluku", rekao je Djurić za RTS povodom današnjeg početka primena sporazuma Beograda i Prištine o pravosudju.\nDjurić je dodao da je važno za Srbe na KiM da imaju pravnu sigurnost, i na severu pokrajine, kao i u sredinama južno od Ibra, gde će biti stotine Srba zaposlenih u pravosudju.\nNa Kosovu je sve spremno da danas na snagu stupi Sporazum o pravosudju, postignut u dijalogu Beograda i Prištine početkom 2015. godine, a koji podrazumeva integraciju srpskih sudija u kosovski pravosudni sistem.\nProces integracije počinje u 11 sati polaganjem zakletve pred predsednikom Kosova Hašimom Tačijem i potpisivanjem ukaza za imenovanje 42 sudije iz manjinskih zajednica koji će raditi u sudovima u severnom delu Kosova.\nPortparolka Evropske službe za spoljne poslove Maja Kocijančić rekla je agenciji Beta da je sve spremno da sporazum stupi na snagu 17. oktobra, kao što su krajem avgusta dogovorili predsednici Srbije i Kosova u okviru dijaloga koji se u Briselu vodi pod pokroviteljstvom EU.\n"Svi koraci za integraciju srpskih sudija u kosovski sistem su obavljeni i obe strane ispunile su sve obaveze poštujući taj dogovor", dodala je ona.\nSudije koje sutra budu položile zakletvu počeće da rade 23. oktobra u sudu u severnoj Mitrovici i odeljenjima suda u Zvečanu, Leposaviću i Zubinom Potoku.\nDjurić koji je imenovan za predsednika Radne grupe za podršku unutrašnjem dijalogu o Kosovu i Metohiji rekao je da će Radna grupa pružiti tehničku, logističku, organizacionu podršku unutrašnjem dijalogu.\nOn je kazao da je cilj da bude razmatran najširi spektar stavova i da najviše ideja bude sabrano na jednom mestu.\n"Unutrašnji dijalog će značajno osnažiti kapacitet Srbije da se bavi pitanjem Kosmeta i kada je reč o unutrašnjim odnosima i kada je reč o medjunarodnoj zajednici", rekao je Djurć.\n"U Radnu grupu će, kako je najavljeno, biti uključena sva ministarstva, a 13 članova je učestvovalo u njenom uspostavljanju. U narednim nedeljama će, kada je reč o Radnoj grupi, započeti druga faza dijaloga, rekao je Djurić.


Zaustavićemo lažne azilante - Istinomer\nZaustavićemo lažne azilante\nPotpredsednik Vlade Srbije o ugrožavanju vizne liberalizacije za građane Srbije. (Tanjug, 24. 2. 2011. godine)\n„Srbija će preduprediti svaki rizik da vizna liberalizacija za građane Srbije bude ugrožena ili ukinuta.“\nNa problem „lažnih azilanata“ Srbiji su u više navrata stizala upozorenja iz EU, a iz Vlade su stalno stizala uverenja da nam vize neće biti ukinute.\nUbrzo je formirana međuresorna grupa koja je dobila zadatak da prati primenu ‘belog šengena’.\n„Šta će država učiniti kako nam ne bi bile vraćene vize?\n– ‘Beli šengen’ nije ugrožen, ali je uvek bolje sprečiti nego lečiti. Zato smo formirali međuresornu grupu čiji će jedini cilj biti snažna akcija u suzbijanju lažnih azilanata i održavanju ‘belog šengena’. Već smo uspeli da prepolovimo broj azilanata u Nemačkoj u protekla dva meseca.“\nVečernje novosti, 17. 3. 2011. godine\nMeđutim, Srbija je samo mesec i po dana kasnije upozorena na problem „lažnih azilanata“ ozbiljnije nego ikad ranije. Zbog primedbi Belgije da se od 19. decembra 2009, kada je uvedena vizna liberalizacija, suočila sa najezdom azilanata koji se deklarišu kao državljani Srbije, ta zemlja tražila je od EU da preispita liberalizaciju viznog režima sa našom zemljom.\nTada je u javnost izneta najava kako će zakonski biti sprečen nekontrolisani odlazak azilanata u EU.\n„Potpredsednik Vlade Srbije zadužen za evrointegracije Božidar Đelić izjavio je juče da Beograd aktivno sarađuje sa susednim zemljama na smanjenju broja lažnih azilanata i najavio da će oni biti krivično gonjeni. On je najavio da će uskoro biti donete izmene i dopune Krivičnog zakona koje će omogućiti da policija hapsi lažne azilante i organizatore njihovih putovanja.“\nBlic, 11. 5. 2011. godine\nTe izmene zakona nisu donete ni do danas, kada se Srbija ponovo suočava sa pretnjom da joj bude ukinut „beli šengen“ zbog i dalje velikog broja azilanata koji odlaze put Unije. Istine radi, broj onih koji nelegalno borave u zemljama EU jeste smanjen, ali nedovoljno po kriterijumima iz Brisela.\nZato Istinomer Đeliću daje ocenu „krenuli, pa stali“.\nNaslovna fotografija: FoNet / TVFoNet\nEvropska unija evropske integracije EU azilanti vize vizna liberalizacija


Dveri: Skup kosovskih Srba prilika za patriotski blok : Nadlanu.com\nDveri: Skup kosovskih Srba prilika za patriotski blok\nObjavljeno 1. maj 2013. / 23:20:31\nU saopštenju Dveri navodi se da se do 2006. samo Liberalno demokratska partija zalagala za nezavisnost Kosova a da to danas čine i Demokratska stranka (DS), Socijalistička partija Srbije (SPS) i Srpska napredna stranka (SNS), iako na izborima za tako nešto nisu dobili mandat od građana.\n"Nijedna od te tri gorepomenute stranke nije na izborima kandidovala politiku LDP-a, tj. priznanja nezavisnog Kosova, već je posle izbora počinjala da sprovodi takvu politiku, mimo izborne volje građana Srbije koji nisu za to glasali. Najpre DS, zatim SPS i na kraju SNS", navodi se.\nDveri smatraju da je miting 10. maja odlična prilika da se oformi opozicioni blok koji će tražiti ostavku Vlade Srbije, oslobođenje medija i vanredne parlamentarne izbore s boljom kontrolom izbornog procesa.\nMolitveni skup podrške srpskom narodu u Crnoj Gori i na…\nZavršen moleban ispred Hrama: Pristalice Dveri krenuli u…\nDveri "duhovno čiste grad": Preko 1.000 građana…\nBeograd: Završen protest, Dveri najavljuju šetnju ako bude…\n"Onaj ko izda Kosovo, izdaće i Rašku oblast, izdaće i Vojvodinu, izdaće i Preševo i Bujanovac, prodaće i Telekom i EPS, i poljoprivredno zemljište i vodovode u Srbiji strancima, i uvesti GMO seme i hranu. Pod istim tim pritiscima iz Brisela, Berlina i Vašingtona, i pod istom tom praznom pričom o ulasku Srbije u EU", navodi se u saopštenju Dveri.\nTaj pokret ocenio je da nacionalno jedinstvo upravo treba sklopiti pred Srbima s Kosova koji organizuju taj protest, i obavezati se da nema razmimoilaženja unutar nacionalnog bloka dok aktuelni političari ne padnu s vlasti.\nbriselski sporazumdveriparafiran sporazumpatrioteSrbi na kosovu\nZASLUŽENI ODMOR: Snežana i Dragan Stojković Piksi uživaju na…


pink.rs | VUČIĆ I ČAKRABIRATI O USPEŠNOSTI EKONOMSKIH REFORMI U SRBIJI - Vučić: Ova godina šansa za privlačenje novih ulaganja! (FOTO)\nVUČIĆ I ČAKRABIRATI O USPEŠNOSTI EKONOMSKIH REFORMI U SRBIJI - Vučić: Ova godina šansa za privlačenje novih ulaganja! (FOTO)\nPredsednik Vučić saglasio se da je ova godina šansa za privlačenje novih ulaganja u Srbiju i rekao da je očekuje veću pomoć EBRD za privlačenje investicija u privatni sektor, sa posebnim akcentom na mala i srednja preduzeća.\nOn je istakao da je stabilna ekonomska situacija osnovni pokretač novih investicija u Srbiji, što potvrđuje iznos od 3.5 milijardi evra tokom 2018. godine.\nNa sastanku se govorilo o dosadašnjim investicijama EBRD u Srbiji, o infrastrukturnim i energetskim projektima. Sagovornici su potvrdili značaj realizacije projekta Vinča- postrojenje za preradu otpada.\nPredsednik Vučić potvrdio je učešće na predstojećem sastanku lidera Zapadnog Balkana na godišenjem skupu EBRD u Sarajevu u maju mesecu, navedeno je u saopštenju Pres službe predsednika Srbije.


Lažna vest: Stanovnici Krima ignorisali predsedničke izbore u Ukrajini | StopFake\nNiko od stanovnika aneksiranog Krim nije želeo da učestvuje na predsedničkim izborima u Ukrajini, izjavio je 31. marta zamenik Državne dume Rusije (bivši ukrajinski poslanik Gradskog veća Sevastopola), Dmitrij Belik. U intervjuu za izdanje Komsomolskaja Pravda, ovaj ruski zvaničnik je rekao da građani Krima nisu zainteresovani za glasanje u Ukrajini – zbog toga nema čekanja i povećanog saobraćaja na kontrolnim punktovima na administrativnoj granici sa poluostrvom.\nSavetnik šefa Državne granične službe Ukrajine, Oleg Slobodian, rekao je 31. marta da ruski FSB sprečava stanovnike Krima da napuste poluostrvo i pređu na kopneni deo Ukrajine. Prema Slobodianu, ponašanje ruskih snaga bezbednosti povezano je sa predsedničkim izborima.\n„Dobili smo informaciju da su graničari okupacione zemlje zaustavili Ukrajince koji idu na kopno i pitali ih za svrhu putovanja. Nemamo informacija da li su vratili nekoga ko je rekao da će glasati ali vrlo je verovatno da se ljudima ograničava mogućnost glasanja“naglasio je Slobodian.\nUoči izbora, u Državnom biračkom spisku, izračunato je koliko stanovnika aneksiranog Krima ima pravo glasa na predsedničkim izborima. Prema tužilaštvima Autonomne Republike Krim i Sevastopolja, više od 5.500 Krimljana je izrazilo želju da glasa na predsedničkim izbprima. Najviše njih je izrazilo želju da glasa u Kijevu – 1.826 ljudi, 696 ljudi u okolini Kijeva, 412 ljudi u regiji Herson, 411 ljudi – u regiji Lviva, 290 – u Dnjepropetrovsku. Generalni direktor Odbora birača Ukrajine Aleksej Košel je izjavio kako je ovaj broj veći obzirom da je mnogo ljudi bilo prinuđeno da napuste Krim, a često i zemlju pa glasaju u inostranstvu.


Albahari (PSG): Poseta Lavrova Srbiji u ovom trenutku može da donese više štete nego koristi - Radio Sto Plus\nAlbahari (PSG): Poseta Lavrova Srbiji u ovom trenutku može da donese više štete nego koristi\nČlan predsedništva Pokreta slobodnih gradjana (PSG) Natan Albahari izjavio je danas da najavljena poseta ruskog ministra spoljnih poslova Sergeja Lavrova Srbiji "u ovom trenutku može da donese više štete nego koristi".\n„Ne znači da ne treba da imamo odnose sa Rusijom, ali kada Rusija ubija civile, a ne vidimo kraj rata, Lavrovu nije mestu u Beogradu, time bi Srbija dala pogrešan signal našim saveznicima sa Zapada i EU i dodatno zbunila javnost u Srbiji. Mi smo glasali sa sve rezolucije u UN, nismo se još uskladili sa restriktivnim merama i sankcijama Rusiji i sada odjednom nam dolazi ministar, neprihvatljivo je da ugostimo agresora koji je započeo rat“, rekao je Albahari za televiziju N1.\nOn dodaje da je ta poseta nastavak razgovora Aleksandra Vučića i Vladimira Putina i da je „simbolična“.\n„Učestvovaće na prijemu povodom Dana Rusije, to je loša poruka i slika Evropi pre dolaska (nemačkog) kancelara (Olafa) Šolca, pitanje je da li je Vučiću rečeno da Lavrov dolazi ili je to dogovoreno mnogo pre. Čini mi da se da poseta Lavrova ne odgovara Vučiću, možda mu je rečeno da Lavrov dolazi i da to tera Srbiju da se opredeli, mi ćemo morati da se opredelimo“, kazao je Albahari.\nAlbahari, koji je i sekretar PSG zadužen za spoljnju politiku, je rekao da će, ako se opredelimo za Rusiju, „Srbija bankrotirati kao država“.\n„Iz diplomatskih krugova možemo da čujemo da je vreme već isteklo i da time što Srbija nije uvela sankcije da smo se jasno opredeili, to bi bile jako loše vesti ako dolaze iz Pariza, Brsiela, to bi bilo katastrofalno za Srbiju“, kazao je Albahari.\nKomentarišući eventualne sankcije, Albahari kaže da one ekonomski ne bi pogodile ni Rusiju ni Srbiju, već da bi predstavljale neku vrstu simbolike.\n„Naša trgovina sa Rusijom je oko dve milijarde, većinom nafta i gas, a sa Evropskom unijom oko 30 milijardi. Što se tiče gasa, možemo da vidimo da i ostale zemlje EU kao što su Nemačka i Italija još uvek dobijaju gas, on teče. I za Srbiju, kada Srbija krene da implementira paket sankcija, gas će nastaviti da teče, mislim da tu ne bi trebalo da ima straha da će da ga zavrnu, može da bude veća cena gasa, Aleksandar Vučić je rekao da je obezbedio povoljnu cenu gasa, ali mi ne znamo tu cenu“, zaključio je Natan Albahari.


Ronaldinjo u problemima: Konfiskovana mu imovina i pasoši zbog DUGOVA\nSrijeda, 31.07.2019 | 18:13\nLegendarni brazilski fudbaler Ronaldinjo dužan je oko četiri miliona eura na ime neplaćenih poreza i taksi.\nMediji prenose da je zbog toga Ronaldinju konfiskovano čak 57 nekretnina u domovini, ali i brazilski i španski pasoš.\nKako se navodi, Ronaldinjo je kažnjen sa skoro 2.3 miliona eura pošto je ilegalno izgradio pristaniše pored svoje kuće na jezeru u Porto Alegreu.\nTakođe, protiv Ronaldinja su postupak pokrenuli i potražioci, kojima Brazilac duguje oko 1.85 miliona eura na ime drugih obaveza, kao što su savjetodavne takse.\nBogatstvo nekada najboljeg fudbalera svijeta (2004. i 2005. godine) procjenjuje se na oko 80 miliona eura, a prema nekim izvorima Ronaldinjo na Instagramu zarađuje oko 165.000 eura po jednoj reklamnoj objavi.


Grad Zrenjanin - PharmaS pokrenuo proizvodnju u novoj fabrici u Zrenjaninu\nPočetna / PharmaS pokrenuo proizvodnju u novoj fabrici u Zrenjaninu /\nPharmaS pokrenuo proizvodnju u novoj fabrici u Zrenjaninu\nFarmaceutska kompanija PharmaS pokrenula je proizvodnju u novootvorenoj fabrici lekova u Zrenjaninu, u industrijskoj zoni Bagljaš. Kako je danas saopšteno, u modernoj fabrici nalazi se najsavremenija laboratorija za ispitivanje kvaliteta lekova, potpunoautomatizovana proizvodnja, kao i skladišni, tehnički i kancelarijski prostor. Završetkom objekta koji je u potpunosti usklađen sa EU standardima farmaceutske industrije, ukupna investicija kompanije PharmaS u Srbiji iznosi više od 18 miliona evra.\n„Veoma sam zadovoljan što smo otvorili najmoderniju fabriku koja će poslovati u skladu sa najvišim standardima poslovanja u farmaceutskoj industriji. Jedna od naših najvažnijih vrednosti je kvalitet na kojem insistiramo u svim segmentima poslovanja, a našim daljim aktivnostima želimo osigurati visokokvalitetne lekove i na taj način doprineti unapređenju zdravlja svakog pojedinca. Zahvaljujući novoj fabrici ukupni kapaciteti kompanije će biti značajno uvećani”, rekao je direktor PharmaSa Srbija Radivoj Topalov, posebno pohvalivši lokalne vlasti koje su imale razumevanja za potrebe PharmaSa, a sam proces je bio maksimalno transparentan.\nPharmaS će u fabrici u Zrenjaninu proizvoditi široku paletu kvalitetnih i cenovno dostupnih generičkih lekova, odnosno lekova identičnih originalnom leku svojom kvalitetom, svojstvima i delovanjem. PharmaS je do otvaranja nove fabrike u Srbiji proizvodio 7 lekova, dok će u prvoj fazi u Zrenjaninu PharmaS proizvoditi 10 lekova i to uglavnom iz kardiovaskularnog, gastroentrološkog, neuropsihijatrijskog i koštano-mišićnog područja. Planirano je i proširenje paleta lekova u sledećim fazama, u skladu sa tržišnim potrebama i učestalošću bolesti koje se tretiraju određenim lekovima.\nNova fabrika imaće kapacitet od 30 miliona pakovanja lekova godišnje što će kompaniji pružiti brojne mogućnosti za povećanje proizvodnje lekova koji će i dalje plasirati na srpskom tržištu, ali je planirano i povećanje izvoza u zemlje regiona. U potpuno automatizovanoj fabrici u Zrenjaninu u prvoj fazi će raditi 30 visoko stručnih radnika, a u skladu sa razvojem kompanije planira se i povećanje broja zaposlenih.\nPharmaS Srbija nastala je 2010. godine preuzimanjem farmaceutskih kompanija Ni Medic i In Med. Trenutno ima oko 70 zaposlenih i predstavlja farmaceutsku kompaniju čija je prednost fleksibilnost. Kompanija je prisutna u zemljama regiona – Hrvatskoj, BiH, Makedoniji i Albaniji, a regionalni fokus omogućuje brzu prilagodljivost lokalnim tržištima kao i cenovnu konkurentnost velikim sistemima, isporučujući pritom lekove vrhunskog kvaliteta.


BiH izbjegla sankcije Energetske zajednice- croenergo.eu\nSarajevo, 17. prosinca 2017. - Energetska zajednica na sastanku u Prištini nije donijela odluku o novim sankcijama prema BiH, potvrđeno je Nezavisnim novinama iz tajništva ove organizacije.\n"S obzirom na to da Ministarski savjet nije imao kvorum, nije bilo moguće da odluka bude usvojena. To znači da će formalna odluka o sankcijama biti usvojena u skladu sa pisanom procedurom u narednim tjednima", rekla je za Nezavisne Barbara Pojner, glasnogovornica za odnose s javnošću Energetske zajednice.\nMirko Šarović, ministar vanjske trgovine i ekonomskih odnosa BiH, rekao je da nema mjesta za posebno zadovoljstvo, s obzirom na to da je BiH i dalje pod sankcijama Energetske zajednice.\n"Jedino što je dobro je što ovim nisu uvedene nove mjere. Implementacija obaveza iz energetskog sektora i dalje ostaje", rekao je on i dodao da će se narednih dana odrediti novi susret i razgovori u vezi sa sankcijama. Podsjećanja radi, u Beču je nedavno održan sastanak entitetskih ministara za energetiku i državnog ministra za vanjsku trgovinu, na kojem je usuglašeno da će vlasti raditi na usvajanju nacrta zakona o električnoj energiji i plinu na državnoj razini.\nKako je naglašeno iz Energetske zajednice, osnovna tema sastanka bili su načini kako nadvladati trenutnu situaciju zbog toga što BiH krši svoje obaveze iz primjene Trećeg energetskog paketa EU.\n"Usuglašeno je da nacrt državnog zakona o tržištu električne energije i Regulatoru, koji predviđa neka minimalna ovlaštenja državnog autoriteta za plin, ispoštuje sve detaljne komentare i primjedbe oba entiteta. FBiH je tražila dodatno pojašnjenje i dodatnu potvrdu od strane Europske komisije da je zakon usklađen sa Trećim energetskim paketom", rečeno je Nezavisnim u odgovoru. Dogovoreno je da će entitetske vlade svoju poziciju iznijeti najkasnije do kraja ove godine.\nAutor/Izvor: © Portal croenergo.eu (T.M.) / FOSCROT / Nezavisne


By Nevena MilosavljevićPosted on Sep 5, 2017 Sep 5, 2017\nPopularna “millennial” pink nijansa, raskošne zelene biljke i Art Deco glavni su faktori zbog kojih je ovaj prelep coworking prostor toliko prisutan na Instagramu…\nOvaj lepo uređen coworking prostor nalazi se u Madridu i kako sami vlasnici ističu, namijenjen je pre svega Instagram generaciji. To je stavka koju ponosno ističu, a da je to tako jasno vam je već na prvi pogled samog enterijera koji ispunjava baš sve stavke najzastupljenijih trendova sveprisutnih millennialsa. Tako ćete prvo uočiti veliku dozu tzv. millennial pink nijanse bez koje danas ništa ne može proći, puno zelenih i raskošnih biljaka, Art Deco, odnosno efektne i akcentne komade namještaja iz 50-ih godina. Kratko rečeno, svi uslovi za savršenu Instagram fotografiju su zadovoljeni, a mnogi korisnici ovog inspirativnog, prostranog i prozračnog prostora su to odmah i prepoznali i brže bolje objavili i na svojim insta profilima.\nPročitajte i … Top 3 “instagramične” kafeterije u Beogradu!\nInače, ovaj atmosferičan i vrlo fotogeničan prostor s korisnom namenom dizajnirao je Cordero Atelier, a uključuje niz mini ureda, prostorija za sastanke, ali i segmenata za foto shootinge kao i održavanje izložbi. Naime, ovo nije klasičan coworking prostor s obzirom na to da osim mesta za rad, svojim korisnicima nudi i dodatne sadržaje, kao i lepo uređenu i praktičnu kuhinju. Činjenica je da je ovo svakako enterijer u kojem će svaki rad instantno postati i veliko zadovoljstvo.\nPrethodni članak: Znate li koje su mobilne aplikacije najpopularnije?\nSledeći članak: Neće mu ni pasti na pamet: Pravi muškarac nikada neće tražiti od vas ovih 10 stvari


Dodik poručio da ima jasan stav i neće odustati! Kako li će na ovo reagovati Bošnjaci i Hrvati?! - Naslovi.net vesti\n- Nisam otišao tamo da primam platu i da budem ikebana. Praksa pravljenja ikebana od srpskih članova u različitim telima biće prekinuta. Ne osporavam zastavu BiH, ali zastava Republike Srpske mora biti tamo gde sam ja - rekao je... »\nSputnik četvrtak, 6. decembar 2018.\nPredsedavajući Predsedništva BiH Milorad Dodik izjavio je da ta državna institucija može da ima puni kapacitet samo pod uslovom da na svim sastancima kojima prisustvuje bude istaknuta zastava Republike Srpske, a ako to ne bude učinjeno, neće biti ni sednice Predsedništva.\n„Nisam otišao tamo da primam platu i da budem ikebana. Praksa pravljenja ikebana od srpskih članova u različitim telima biće prekinuta. Ne osporavam zastavu BiH, ali zastava Republike Srpske mora biti tamo gde sam ja“, rekao je... »\nPredsedavajući Predsedništva BiH, Milorad Dodik, izjavio je danas da ta državna institucija može imati puni kapacitet pod uslovom da na svim sastancima, kojima prisustvuje, bude istaknuta zastava Republike Srpske, a ako to ne... »\n"Nisam otišao tamo da primam platu i da budem ikebana. Praksa pravljenja ikebana od srpskih članova u različitim telima biće prekinuta. Ne osporavam zastavu BiH, ali zastava Republike Srpske mora biti tamo gde sam ja", rekao je... »\nDodik drži reč: Zastava Republike Srpske mora da bude tamo gde sam ja! Prekinuću praksu pravljenja ikebana od srpskih članova u različitim telima!\nBANALUKA - Predsedavajući Predsedništva BiH, Milorad Dodik, izjavio je danas da ta državna institucija može imati puni kapacitet pod uslovom da na svim sastancima, kojima prisustvuje, bude istaknuta zastava Republike Srpske, a ako to ne bude učinjeno, neće biti ni sednica Predsedništva.\nBANJALUKA - Predsedavajući Predsedništva BiH, Milorad Dodik, izjavio je danas da ta državna institucija može imati puni kapacitet pod uslovom da na svim sastancima, kojima prisustvuje, bude istaknuta zastava Republike Srpske, a ako to ne bude učinjeno, neće biti ni sednica Predsedništva.\n"Ponovo ćemo razmotriti to pitanje i potvrditi Rezoluciju o vojnoj neutralnosti, koju je donela Narodna skupština RS", rekao je Dodik posle sastanka sa Cvijanovićevom u Banjaluci. Cvijanovićeva je istakla da RS "ne prihvata NATO... »\nDodik: Zastava Republike Srpske ili će sednica biti održana videolinkom\n"U Predsedništvu i dalje imamo problem isticanja zastave Republike Srpske na sastancima kojima prisustvujem. BiH je sastavljena iz dva ravnopravna entiteta i iz toga proizilaze sva kasnija postavljenja organa BiH. U pogledu... »\nPlus online pre 26 minuta\nHaos na granici između Venecuele i kolumbije: Deo Madurovih zvaničnika pobegao u Tursku; Stiže humanitarna pomoć (foto+video)\nVečernje novosti pre 26 minuta još 19 povezanih\nMozzart sport pre 44 minuta još 19 povezanih


Na objektima su tokom godina izvršene razne promene: Foto: © SANAA/Garage Museum of Contemporary Art\nUmesto poljoprivrednih mašina i alatki, kao u vreme SSSR-a, na 9.500 kvadrata izložbenog prostora sada će se naći tri galerije, biblioteka, knjižara i kafić.\nMoskovski Heksagon, nekada čuveni sajamski prostor, koji je pritom i spomenik kulture, biće obnovljen i ponovo aktivan nakon godina devastiranog stanja kome je doprineo niz požara.\nCentar moderne umetnosti Garaža nedavno je najavio svoju saradnju sa japanskom arhitektonskom firmom SANAA na restauraciji uništenog paviljona iz 1920-ih godina.\nLociran pored glavne zgrade Garaže u parku Gorki, obnovljeni paviljon bi trebalo da postane destinacija za „društvenu interakciju i prikazivanje različitih umetničkih praksi“, piše Dezeen.\nU kompleksu je jedno vreme bila smeštena i diskoteka; Foto: © SANAA/Garage Museum of Contemporary Art\nOriginalne proporcije unutrašnjeg rasporeda\nŠestougaoni kompleks prvobitno je dizajniran od strane ruskih arhitekata Ivana Žoltovskog, Viktora Kokorina i Mihaila Parusnjikova, da bi služio kao paviljon mašina i alata na Sajmu poljoprivredne i zanatske industrije 1923. godine.\nKompleks, kakav je i originalno bio, i sada se sastoji od niza šest identičnih sala, organizovanih oko kružnog dvorišta.\nNa objektima su tokom godina izvršene razne promene, imajući u vidu da je kompleks funkcionisao i kao fabrika limunade, kafić, bioskop, a jedno vreme i kao diskoteka.\nDizajn firme SANAA vraća originalne proporcije unutrašnjeg rasporeda, omogućavajući formiranje duple spratne visine u galerijskim prostorima.\nDizajn omogućava formiranje duple spratne visine u galerijskim prostorima; Foto: © SANAA/Garage Museum of Contemporary Art\nGaraža je uvek imala snažan fokus na arhitekturu javnih prostora i njihovu istoriju, i to je u velikoj meri u skladu sa našom praksom.\nRestauracijom će ponovo biti aktivirano 9.500 kvadrata, koji će zauzimati tri izložbene galerije, biblioteka, knjižara i kafić.\nPlanirano je da objekat bude lišen svih neoriginalnih dekorativnih elemenata, kako bi se istakla neoklasična forma zgrade.\nOsnivači SANAA, Kazujo Sejima i Rjue Nišizava, istakli su da im je cilj bio da se zadrži „poseban šarm“ Hexagona.\n„Kada su nas pozvali da radimo na Heksagonu odmah smo počeli da razmišljamo na koji način da sačuvamo originalni izgled i proporcije i da li bismo mogli da napravimo nešto što će svi koristiti. Garaža je uvek imala snažan fokus na arhitekturu javnih prostora i njihovu istoriju, i to je u velikoj meri u skladu sa našom praksom“, rekli su iz firme SANAA.\nRestauracijom će ponovo biti aktivirano svih 9.500 kvadrata Heksagona; Foto: © SANAA/Garage Museum of Contemporary Art\nProjektom će biti omogućeno proširenje muzeja Garaža, koji su osnovali mecene Daša Žukova i njen bivši suprug Roman Abramovič tokom 2008.godine.\nOživljavanje Heksagona stvoriće više prostora za rastuću listu aktivnosti i inicijativa muzeja, gde se uključuje i arhiva ruske savremene istorije umetnosti, performans događaj Garage Live i filmski program Garage Screen.\nOčekuje se da će zgrada imati visoku energetsku efikasnost, zahvaljujući upotrebi stakala visokih performansi, kao i geotermalnom sistemu grejanja i hlađenja.\n#galerijski prostor #Garage Museum #heksagon #Hexagon #moskva #muzej garaza #obnova #rekonstrukcija #sanaa


Makron završio posetu Srbiji, Vučić ga ispratio - BIGportal.ba\n16 Jula, 2019 16 Jula, 2019 0390\nPredsednik Francuske Emanuel Makron završio je dvodnevnu posetu Srbiji, a do aviona na Aerodromu “Nikola Tesla” ispratio ga je predsednik Srbije Aleksandar Vučić.\nMarkon je juče imao zvanične sastanke i druge aktivnosti, kojima je pečat dalo njegovo obraćanje kod Spomenika zahvalnosti Francuskoj i poruke srpskom narodu da su Francuskoj i dalje “u srcu”.\nTakođe, dvojica lidera odali su počast i braniocima Beograda i srpskoj heroini iz Blakanskih i Prvog svetskog rata Milunki Savić.\nDanas, drugog danas posete Makron je, zajedno sa Vučićem, razgovarao sa studentima iz Regionalne kancelarije za saradnju mladih (RYCO) iz celog regiona.\nNakon tog sastanka, za kraj posete, Makron je razgovarao i sa umetnicima i istaknutim javnim ličnostima naše zemlje, koji predstavljaju sponu izmedu Srbije i Francuske.\nTokom posete, francuski predsednik je poslao jasne poruke po pitanju Kosova i Metohije, evropskih integracija i saradnje Srbije i Francuske.\nLondonski Big Ben napunio 160 godina: Proslava – bez zvuka zvona\nLajović se “raspao”, Hrvatska povela


restrikcije | Tuzlanski.ba\nU Sloveniji je u zadnja 24 sata od posljedica Covida-19 umrlo 11 oboljelih, a novozaraženih je 1.136 ili 43 posto od ukupno testiranih, objavio je u utorak nacionalni Institut za javno zdravlje, dok se čeka…\nČini se da Danska nije uspjela postići cilj da je 90 posto potpuno vakcinisanih ljudi starijih od 12 godina do 1. oktobra, jer posljednji zvanični podaci pokazuju da je 84,9 posto dobilo obje doze. Najnoviji…\nPovećanje broja zaraženih uprkos restrikcijama\nDvije najveće australijske države registrovale su danas značajno povećanje broja zaraženih virusom korona, što znači da neće biti ukidanja restrikcija za više od polovine stanovnika ove zemlje, koji moraju da ostanu kod svojih kuća. Novi…\nTempo evropske kampanje za vakcinaciju protiv Covid-19 ubrzao se dok stope zaraze padaju. Restrikcije se postepeno ublažavaju uoči ljeta i turističke sezone, a 27 država članica EU želi da do kraja juna uvedu digitalne certifikate o vakcinaciji za…\nAustrija ukida restrikcije: Kancelar Sebastian Kurz objavio planove\nAustrija planira ponovo otvoriti restorane, barove i hotele 19. maja nakon nekoliko mjeseci restrikcija i lockdowna. Kancelar Sebastian Kurz objavio je planove u petak. Kaže da ljudi koji žele da koriste mjesta koja se ponovo…\nNjemačka država na granici s Francuskom dozvoljava ograničeno ponovno otvaranje preduzeća, uključujući kino dvorane, teretane i otvorene prostore restorana, baš kao što se pojačavaju pozivi na stroža nacionalna pravila o zaključavanju usred porasta slučajeva koronavirusa.…


Portal Sarajevo-RS.com - Promocija knjige "Radi ti, dijete, svoj posao" u Istočnom Sarajevu\nutorak, 12 decembar 2017 21:50\nPromocija knjige "Radi ti, dijete, svoj posao" autora Momira Vasiljevića održaće se u Kulturnom centru Istočno Novo Sarajevo u četvrtak, 14. decembra, sa početkom u 19:00 časova.\nBiografski roman o životu i herojskom postradanju Novovekovnog Velikomučenika Vukašina Jasenovačkog, koji je svojom smrću, (kao i ukupnim svojim zemaljskim bivstvom), postao simbol stradanja Srba u 20-om vijeku.\nZasnovan je na autentičnim dokumentima i svjedočanstvima, koji su bili i istorijska osnova za Crkvenu kanonizaciju Vukašina Mandrape, za Svetitelja.\nI autorove književne intervencije i interpretacije dostupnih podataka, su se strogo oslanjale na vjerodostojnost istorijskih činjenica, tako da je ovo svojevrsno "žitije" Svetog Vukašina.\nI sam autor je, tokom promocije knjige u julu ove godine, u Trebinju, podsjetio da je u pitanju biografski roman o životu i herojskom postradanju novovjekovnog velikomučenika Vukašina Jasenovačkog, koji je svojom smrću postao simbol stradanja Srba u 20. vijeku.\nViše iz ove kategorije « Svečano otvoren 16. Međunarodni festival poezije za djecu i mlade Promocija zbirke epskih pjesama "Pravoslavlje" na Palama »


Obama priznao: Slanje vojske u Siriju bi bila greška | WebTribune\nHome U FOKUSU Obama priznao: Slanje vojske u Siriju bi bila greška\nObama priznao: Slanje vojske u Siriju bi bila greška\nPosted date: април 24, 2016 In: U FOKUSU\nMeđunarodna zajednica će nastaviti da vrši pritisak na sve strane, uključujući Rusiju, Iran i predstavnike umerene opozicije, kako bi svi učesnici međusirijskog dijaloga seli za pregovarački sto, smatra predsednik SAD Barak Obama.\nIzvođenje kopnene operacije u Siriji sa ciljem obaranja predsednika Bašara el Asad bila bi greška Zapada, izjavio je predsednik SAD Barak Obama u intervjuu Bi-Bi-Siju.\n„Za SAD, Veliku Britaniju i saveze zapadnih zemalja slanje kopnenih snaga i obaranje režima Asada bi bila greška“, konstatovao je šef američke administracije.\nObama je rekao da ne računa da će međunarodna koalicija na čelu sa SAD uspeti u potpunosti da uništi terorističku organizaciju DAEŠ za devet meseci koje mu je još ostalo na mestu predsednika.\n„Možemo polako smanjivati veličinu teritorije na kojoj su oni aktivni“, smatra predsednik.\nPrema rečima Obame, koalicija će nastaviti da „nanosi udare na položaje DAEŠ-a u mestima kao što je Raka“ i pokušati da izoluje one delove Sirije odakle dolaze militanti u Evropu. On je sadašnju situaciju u Siriji nazvao „užasno komplikovanom situacijom koja cepa srce“.\n„Ne mislim da postoje neki posebni načini za njeno rešavanje. Samo jedno vojno rešenje i naravno naše raspoređivanje kopnenih snaga ne mogu da reše dugoročne probleme u Siriji“, naveo je Obama.\nŠef američke administracije tvrdi da bi mogao da izvrši međunarodni pritisak na Rusiju i Iran kako bi se pružila pomoć procesu predaje vlasti u Siriji novim političarima, ali je dodao da će to biti „težak zadatak“.\nJELENINO UBISTVO NARUČENO: Sumnja se na nekog iz najbližeg okruženja\nStratfor: Аkо i nоvа vlаdа budе nеuspеšnа, Ukrајinа mоžе ući pod ruski uticaj\nVRHUNAC MORBIDNOSTI: Hrvati su ovoj ustaškoj krvnici iz “Lore” dali književnu nagradu za opise zločina nad Srbima\nAmerička vojska priznala: Rusija dobija i elektronski rat\nHAOS U GRČKOJ: Poplave širom zemlje, ima mrtvih – VIDEO\nPredviđanja naučnika za zemljotrese i vulkane do 2100 godine: Amerika u najvećoj opasnosti, pa onda …\nZAPAD OVO NIJE OČEKIVAO: Rusija na hrani zaradila više nego na oružju


DRUGOSRBIJANSKI BRLOG: Napali vladiku što renovira dvor, a smeta im i Stefan Nemanja\nNovosađani su ostali zbunjeni, kada su u javnosti naišli na seriju tekstova koji osuđuju renoviranje Vladičanskog dvora, kulturno-istorijskog zdanja u samom srcu Novog Sada. Koji prkosi vekovima u čuvenoj Zmaj Jovinoj ulici na novosadskom šetalištu.\nKako je Novi Sad poneo titulu Evropske prestonice kulture u sklopu radova koji se izvode širom grada, kako bi srpska Atina bila spremna za manifestacije i da ugosti turiste koje će pristići, na red je posle mnogo godina čekanja stigla i obnova Vladičanskog dvora.\nKako je za javnost rekao sekretar Eparhije bačke, protojerej Vladan Simić radovi se izvode u saradnji sa Pokrajinskim i Gradskim zavodom za zaštitu spomenika, a pre same realizacije projekta ove institucije su vršile ispitivačke radove i izradu projekta.\nNa portalu NS Hronika, publikovan je tekst u kome predsednica Društva konzervatora Srbije, Katarina Maksimov i istoričarka umetnosti u penziji, Donka Stančić, osuđuju obnovu, jer one to smatraju uništavanjem kulturne baštine i spomenika. Čitava stvar bi možda i imala na težini da dve pomenute žene nisu majka i ćerka i da Društvo konzervatora Srbije, sudeći makar po sajtu nije aktivno skoro 2 godine, a i sam portal NS Hronika ima više pauza u radu.\nRedakcija Nacional-onlajna stekla je utisak da se radi o plaćenoj kampanji u kojoj se bez ikakvih dokaza i argumenata se vrši linč, na vladiku Irineja Bulovića i SPC kao instituciju.\n-Prisutna je neodoljiva i neutoljiva potreba kod određenih krugova u našoj zemlji da sve ono što, iole simbolizuje srpski kulturni i duhovni identitet bude podvrgnuto ruglu i osudi. U tom svetlu trebalo bi tumačiti najnovije napade na Srpsku Pravoslavnu crkvu i vladiku bačkog Irineja, a povodom rekonstrukcije Vladičanskog dvora Eparhije bačke u Novom Sadu.- započinje Vanja Vučenović, nekadašnji gradski većnik za kulturu, koji je trenutno angažovan na mestu rukovodioca u Mađarskom pozorištu.\nKako smatra Vučenović u pitanju je politizacija, jer pojedinim krugovima smeta laskava titula koju je poneo ovaj vojvođanski grad.\n-Svi ti koji imaju malo toga bliskog sa kulturom i zaštitom kulturnog i duhovnog nasleđa našeg naroda, najglasniji su u zlonamernom tumačenju rešenja struke koliko god da ona ispravna bila. Naravno, sama struka, a u konkretnom slučaju Pokrajinski zavod za zaštitu spomenika kulture nije prava niti glavna meta ovih napada. Ne zanimaju ove gore pomenute dušebrižnike niti fasada Vladičanskog dvora, niti pločice na istoj, jer o njima gotovo da ništa ni ne znaju.\nNasuprot tome, njih obespokojava i unesrećuje svaka pomisao da se restaurira sve ono što Novom Sadu daje epitet „Srpske Atine“, a što jeste neizostavni fundament titule Novi Sad – Evropska prestonica kulture- završava Vanja Vučenović.\nVažno je istaći da je penzionisana istoričarka umetnosti, Stančićeva još 2016. godine na jednoj tribini istakla kako Novi Sad ne zaslužuje da bude Evropska prestonica kulture, a njena ćerka Katarina Maksimov nedavno je “dizala prašinu” oko postavljanja spomenika Stefanu Nemanji i u ime svog udruženja “Društvo knzervatora Srbije” zatražila da se taj čin spreči.\nDa je reč o opasnom prozapadnom lobiju, koji ima finansijere izvan granica Srbije govori i činjenica da upravo ovakve nevladine organizacije i pojedinci, dobijaju najviše prostora i u medijima koji su povezani sa ovim centrima moći.\n-Besprizorna hajka koju ovih dana vodi televizija N1, Nova S i slična glasila, protiv SPC zbog stavljanja pločica jeste samo pokazatelj da u Srbiji imamo još uvjek živ pokret drugosrbijanskih autošovinista- započinje svoj komentar na ovu temu, Spasoje Tomić iz Crne Gore, istoričar i visoki funkcioner DF-a.\n-Koristim ovu priliku da im ukažem na činjenicu, da sve što je došlo u ruke SPC, to je sačuvano, očuvano i unaprijeđeno, bezbroj je primjera za to, kao što je i bezbroj onih primjera koji potvrđuju da sve čega su se dohvatili mentori, ranije pomenutih. Danas ne postoji ili je pak u ruinama. Tako da, ne brinite vi “igumani” za manastire, već pokušajte jednom u svom životu da isplivate iz brloga u koji ste upali- oštar je Tomić.\nIzvor: Nina Stojanović, Nacional-online\nPrethodno SERIJAL MEDIJSKIH NAPADA NA SPC:Prelević samo epizodista\nSledeće OVO JE DRAGAN, OSUĐENI GINEKOLOG: Posle svakog porođaja radio ODVRATNU stvar, pa za to dobio OVU kaznu!


MRDOVIĆ UPOZORAVA: KAP plaća 45, a građani 54 eura po megavatu – Portal Luca\nMRDOVIĆ UPOZORAVA: KAP plaća 45, a građani 54 eura po megavatu\nGrađani Crne Gore više nikada ne smiju da budu taoci ničijih biznis ili bilo kakvih drugih interesa, ocijenila je predstavnica Akcije za socijalnu pravdu, Ines Mrdović, komentarišući aktuelni spor Uniprom KAP-a i Elektroprvrede (EPCG) oko cijena struje\n„ASP ukazuje da je svaka Vlada prioritetno dužna da vodi računa o džepu svih građana, a ne o džepu bilo kojeg privatnog vlasnika“, navela je Mrdović u saopštenju.\nPrema njenim rječima, dok Uniprom KAP od januara prošle godine godine plaća EPCG cijenu struje od 45 eura po megavatu (MW), crnogorski potrošači njenoj kćerki kompaniji – Crnogorskom elektrodistributivnom sistemu (CEDIS), za struju kojom se pokrivaju tehnički gubici u distribuciji, u istom periodu plaćaju oko 54 eura po MW.\n„Cijenu za gubitke utvrđuje Regulatorna agencija za energetiku (REGAGEN), dok CEDIS upravo od EPCG kupuje električnu energiju da bi bili pokriveni ti tehnički gubici. Istovremeno, za struju koju im EPCG isporuči za potrošnju, crnogorski potrošači plaćaju tržišnu cijenu struje“, objasnila je Mrdović.\nStoga, kako je kazala, EPCG i sa firmom Uniprom KAP novu cijenu električne energije mora da dogovori po tržišnom ključu za privredne subjekte, a ne na teret svih crnogorskih građana i ukupne privrede.\n„Odnosno, ukoliko vlasniku Uniprom KAP-a, Veselinu Pejoviću, ne odgovara cijena struje koju nudi EPCG, shodno tržišnoj utakmici može da je nabavi na evropskom tržištu“, rekla je Mrdović.\nOna je saopštila da su, s tim u vezi, zabrinjavajuće najave Vladinih zvaničnika posljednih dana, kojima se nagovještava uključenje države u definisanje cijene za Uniprom KAP.\n„ASP ukazuje da bi svaka povlašćena, a ne tržišna cijena, za jednu privatnu kompaniju, značila državnu pomoć, koja bi morala da prođe zakonske procedure“, tvrdi Mrdović.\nPrema njenim rječima, ukoliko Vlada Zdravka Krivokapića namjerava da, deceniju nakon što je to učinila nekadašnja vlada Demokratske partije socijalista (DPS), dodijeli novu državnu pomoć za KAP, mora pokazati i dokazati šta je interes svih građana da se kroz budžet državne kompanije i/ili državnu kasu, omogući povlašćena cijena struje privatnom vlasniku.\n„ASP podsjeća da je nekadašnji paket državne pomoći za KAP od 300 miliona EUR gurnuo javne finansije u debeli minus, od kada je počeo začarani krug zaduživanja zemlje, koji godinama traje. Naknadno je Državna revizorska institucija (DRI) utvrdila da je paket državne pomoći bio nezakonit, ali odgovorni nijesu završili u zatvoru“, dodala je Mrdović.\nOna je kazala da je Crna Gora 2013. godine bila izložena svojevrsnom poniženju na evropskoj energetskoj sceni, kada se saznalo za krađu struje iz evropske interkonecije za potrebe KAP-a.\nDržava je kasnije morala da vrati ukradenu struju, a trošak je prebacila na njene energetske kompanije.\n„U međuvremenu je oko devet godina trajao stečajni postupak KAP-a, koji je sprovođen pod nizom nepoznanica, a većina toga ni do danas nije poznata, dok je nedavno iz EPCG podnijeta krivična prijava zbog dodjele besplatnih CO2 kredita Unipromu, koje je kasnije preprodao EPCG“, zaključila je Mrdović.


НАЈАВА ОБУСТАВЕ У ИСПОРУЦИ ПРИРОДНОГ ГАСА – Срем гас\nNAJAVA OBUSTAVE U ISPORUCI PRIRODNOG GASA\nObaveštavamo potrošače da će u petak, 22. septembra, od 8 časova doći do obustave u isporuci prirodnog gasa. Ponovno puštanje gasa planirano je u sredu, 27. septembra, do 20 časova. Do prekida će doći zbog izgradnje kružne saobraćajnice između ulica Fruškogorska, Miloša Obilića i Dr Dušana Popovića.\nZbog radova na izmeštanju gasovoda srednjeg pritiska, koji snabdeva stanice široke potrošnje u ulicama Fruškogorska i Jovana Cvijića, biće isključen dovod gasa na merno-regulacionim stanicama široke potrošnje (broj 2 i 3).\nOve stanice napajaju potrošače na teritoriji grada od železničke pruge prema Fruškoj gori (naselja KPD, Mala Bosna, Mala Slavonija, naselje severno od Planinske ulice), kao i potrošače u zapadnom delu grada, tj. linijom Trg Sveti Stefan – Trg Ćire Milekića – Ulica Kralja Petra I do raskrsnice sa Starim šorom i neparna strana Kralja Petra I – Železnička – Fruškogorska. U navedenom periodu bez gasa će ostati i svi potrošači u Laćarku.


Prva godišnjica rada Kancelarije Privredne komore Srbije u Dubaiju\nViše od 20 kompanija iz Srbije posluje na teritoriji najpoznatijeg emirata\nKako je saopšteno je iz Privredne komore Srbije, rezultat ovih aktivnosti jeste i ključna uloga u organizaciji video Blokčejn samita Srbije i UAE, koji će u saradnji sa Privrednom komorom Dubaija biti održan sledećeg meseca, uz učešće velikog broja kompanija i eksperata dve zemlje i Indije.\n- Cilj nam je da ovaj samit bude prvi korak u povezivanju budućih poslovnih partnera, kao i da unapredimo saradnju kompanija u inovativnim i brzorastućim tehnologijama i sektorima- rekao je šef Kancelarije PKS u Dubaiju Marko Selaković.\nPrema njegovim rečima, ni u vreme pandemije korona virusa aktivnosti nisu stalie:\n- Učestvovali smo u obnavljanju aviosaobraćaja između Srbije i UAE, bili podrška našim građanima i privrednicima u najtežim trenucima, pružali im informacije važne za uspešno poslovanje.\nZahvaljujući sporazumu sa Savetom slobodnih zona Dubaija i Lukom Abu Dabi, kao i sporazumima koje je krajem oktobra 2019. godine potpisao Marko Čadež, predsednik PKS, kompanijama iz Srbije i regiona Zapadnog Balkana omogućeno je brzo otvaranje firmi u slobodnim zonama, kao i niz drugih povlastica.\n- Uspostavili smo kvalitetnu komunikaciju i partnersku saradnju sa više privrednih komora, asocijacija i trgovinskih predstavništava, radili na unapređenju prepoznatljivosti i imidža Srbije u Emiratima- podsetio je Selaković.\nPrema njegovim rečima, u planu je dalje jačanje spoljnotrgovinske saradnje, još veće prisustvo robe i usluga na tržištu Emirata, unapređenje partnerstva i poslovnog povezivanja, ne samo u domenima poljoprivrede, trgovine i turizma, već i u oblastima inovacija i novih tehnologija.\nPovezane teme: Dubai Kancelarija PKS Privredna komora Srbije biznis


RTCG - Radio Televizija Crne Gore - Nacionalni javni servis :: Kulturna galaksija :: CG će sačuvati Kotor na UNESCO listi\nBOGDANOVIĆ PORUČIO 15. 02. 2019. 19:24 >> 18:52 0\n"Uvjeren sam da ćemo uz podršku UNESCO sačuvati Kotor na UNESCO listi svjetske bastine" istakao je ministar kulture Aleksandar Bogdanović.\nNa sastanku je posebna pažnja posvećena stanju Prirodnog i kulturno-istorijskog područja Kotora.\nMinistar Bogdanović je upoznao direktorku Azule sa svim aktivnostima koje je Crna Gora preduzela kako bi, u saradnji sa međunarodnim ekspertima u ovoj oblasti sačuvala izuzetne univerzalne vrijednosti područja.\n"Usvajanjem Akcionog plana za dostizanje zahtjeva Komiteta iz Istanbula 2016. godine, Vlada Crne Gore je iskazala svoju spremnost da se posvećeno bavi rješavanjem ovog pitanja i pozicionirala ga visoko na listi svojih prioriteta. Zato sam uvjeren da ćemo uz podršku UNESCO sačuvati Kotor na UNESCO Listi svjetske bastine" istakao je ministar Bogdanović.\nDirektorka Azule je iskazala zadovoljstvo povodom svih napora koje država čini i istakla da UNESCO sa posebnom pažnjom prati aktivnosti svih zainteresovanih strana na Području, zaključivši da je progres evidentan i da se očekuje od Crne Gore da nastavi da djeluje u pravcu ispunjavanja UNESCO zahtjeva.


48. Gitarijada Archives | Gitarijada\nROCK MOMENTI U BORU\nAug - 18 - 2014 0 Comment\nIzložba “Rok momenti” koja je do sada obišla Beograd, Knjaževac i Zaječar, danas se seli u Bor. Nakon umetničkih fotografija Anamarije Vartabedijan, Stanislava Milojkovića, Radojice Milojevića i Miloša Milojevića nastalih na rok koncertima širom zemlje, posetioci izložbe u Boru će imati priliku da pogledaju najbolje rok fotografije svog sugrađanina Zorana Mojsina. Nakon borske, izložbu će Opširnije …\nU prelepom prirodnom okruženju planine Rtanj, na prostoru etno kompleksa Balašević, danas je emitovana emisija „Žikina šarenica“. To je bila prilika da se u jednoj od najgledanijih emisija na programima RTS-a još jednom predstavi i zaječarska Gitarijada, najdugovečniji rok festival na evropskom kontinentu koji je nedavno imao svoje 48. izdanje. Perislav Ducić, vd direktor ustanove Opširnije …\n48. Gitarijada je održana uprkos vremenskim nepogodama koje su nas pratile gotovo od prvog dana. Otvaranje festivala na Felix Romuliani privuklo je izuzetno velik broj posetilaca koji su pratili nastupe hora Viva Vox, Vlade Divljana i Marije Šerifović a procenjuje se da je na carskoj palati 30. jula bilo nešto manje od 7 hiljada ljudi. Opširnije …\nROK FEŠTA NASTAVLJA SE DO ZORE\nAug - 4 - 2014 0 Comment\nDok pobednici 48. Gitarijade presabiraju utiske publika nastavlja da se dobro zabavlja uz The Dibidus! Sledi koncert grupe Death Saw predvođene rok promoterom 48. Gitarijade, Đorđem Davidom. Zaječarska publika će ove godine jutro dočekati uz Mortal Kombat! Do sledeće godine u Zaječaru!


Vesti online / Vesti / Svet / Pred Amerikom je najveća ekološka katastrofa u istoriji\nNaftna mrlja koja se tiho širi u Meksički zaliv, otkako je uragan Ivana pre 14 godina pogodio platformu u tom području, na ivici je da stvori najveću ekološku katastrofu u istoriji Amerike, piše "Vašington post".\nNaftna mrlja u Meksičkom zalivu (Foto: Arhiva)\nNa 19 kilometara od obale Luizijane nalazi se mesto sa kojeg se od 2004. godine u more baca 300-700 barela nafte svakog dana, otkako je platforma u vlasništvu kompanije "Tejlor enerdži" potonula u klizištu nastalom usled uragana Ivana. Mnoge bušotine na toj platformi nisu od tada zatvorene, a zvaničnici upozoravaju da bi mrlja mogla tokom veka da nastavi da se širi.\nUzevši u obzir da nikakve popravke nisu u planu, ova mrlja preti da baci u senku ekološku katastrofu "Dipvoter horajzon", nastalu usled izlivanja nafte u Meksičkom zalivu 2010. godine i postane najveća ekološka katastrofa u SAD.\nIstovremeno sa ovim dešavanjem, navodi se, administracija američkog predsednika Trampa predlaže dosad najveću ekspanziju zajmova za naftnu i gasnu industriju, sa potencijalom da se otvori skoro čitava kontinentalna ploča za bušenje u moru.\n* "Naftna mrlja još nije stigla do Srbije, ali spremni smo"\n* CNN: Velika pobeda Rusije u Kaspijskom moru\nOvaj plan je usledio uprkos strahovima da je naftna industrija loše regulisana i da planeta treba da smanji fosilna goriva zbog klimatskih promena i činjenice da 14 godina nakon što je uragan oborio "Tejlorovu" platformu, uništene bušotine ispuštaju toliko nafte da su istraživačima bili potrebni respiratori tokom procene štete.\nU današnjim okolnostima klimatskih promena i toplijih mora, oluje su sve češće i intenzivnije, a počev od Ivane iz 2004, nekoliko uragana je do sada uništilo ili oštetilo više od 150 platformi za samo četiri godine.\nMeksički zaliv predstavlja jedan od najbogatijih i najproduktivnijih regiona za naftu i gas u svetu, a očekuje se da će ove godine dati više od 600 miliona barela, što čini 20 odsto ukupne američke proizvodnje nafte, a vladini analitičari tvrde da još se ispod zemlje nalazi još 40 milijardi barela.\nČetrnaest godina nakon "Tejlora" i 10 nakon "Dipvoter horajzona" američka vlada i dalje nije u potpunosti upoznata sa snagom posledica naftnih mrlja po podmorski život, u kojem su, prema navodima stručnjaka, najviše ugroženi veliki sisari poput kitova i delfina.


Koridor11: Kinezi rade sa „Energoprojektom”\nKineska „Šandong haj spid grupa“, koja je glavni izvođač radova na deonicama Koridora 11, od Obrenovca do Uba i od Lajkovca do Ljiga, poverila je polovinu posla našem „Energoprojektu“, otkriva za „Novosti“ Velimir Ilić, ministar građevinarstva. Ugovor je potpisan u sredu, a kako objašnjava Ilić, „\nKineska „Šandong haj spid grupa“, koja je glavni izvođač radova na deonicama Koridora 11, od Obrenovca do Uba i od Lajkovca do Ljiga, poverila je polovinu posla našem „Energoprojektu“, otkriva za „Novosti“ Velimir Ilić, ministar građevinarstva. Ugovor je potpisan u sredu, a kako objašnjava Ilić, „Energoprojekt“ će praktično biti vođa konzorcijuma srpskih firmi, koje će raditi na izgradnji auto-puta.\n- Imali smo loša iskustva kada se ubaci više podizvođača - navodi Ilić. - Kinezi su želeli da postoji jedan podizvođač i izabrali su „Energoprojekt“, koji će ostale srpske firme uvoditi u posao po potrebi i plaćati ispostavljene situacije i to je novina. Kinezi će graditi deo od Obrenovca do Uba u dužini od 26,2 kilometra, a „Energoprojekt“ od Lajkovca do Ljiga u dužini od 24 kilometra. Na prvoj deonici biće izgrađeno 14 mostova i jedna saobraćajna petlja kod Uba, dok će na drugoj biti 16 mostova i jedan tunel. I na „svom“ delu Kinezi će angažovati srpske firme. U svakom slučaju za ove deonice pripremni radovi se privode kraju i od ponedeljka bi trebalo da krene gradnja.\nUkupno je za ovaj projekat planirano 333,7 miliona dolara, računajući i 10 odsto učešća Srbije. Rok izgradnje je 37 meseci, a radovi se finansiraju iz kredita kineske Eksim banke.\nDatum kreiranja: 27 mart 2014\nSledeća ⇨ Kinezi osvajaju i Sloveniju\nPrethodna ⇦ Hrvatske županije žele prodor u Hong Kong i Šangaj


Zajedno za Srbiju GrO Kragujevac - Part 2\nRepublička izborna komisija proglasila je izbornu listu 9. MORAMO – AKCIJA – EKOLOŠKI USTANAK – ĆUTA – NE DAVIMO BEOGRAD – NEBOJŠA ZELENOVIĆ. Prvi na listi poslaničkih kandidata je Aleksandar Jovanović Ćuta, druga je doc. dr Biljana Đorđević, a treći Nebojša Zelenović. Nikola Nešić, odbornik Skupštine grada Kragujevca i član Senata Zajedno za Srbiju zadužen za centralnu Srbiju, prvi predsednik Nove Snage, peti je na listi i najbolje plasirani Kragujevčanin\nNikola Nešić, odbornik, na hitnoj sednici Skupštine grada Kragujevca izneo je mišljenje o novom kreditnom zaduživanju JKP Vodovod i kanalizacija. Grad Kragujevac odnosno Vodovod se dodatno zadužio za 1,7 miliona evra! Uzeli smo kredit na osnovnu pretpostavki, a ne na osnovu projekata i proračuna (još jednom po istom principu “daj mi ti pare pa ću ja posle da vidim šta sa njima”). Iskustvo pokazuje da sigurno odgovornih biti neće. U\nPanel diskusija “Oporavak ekonomije” održana je u Hotelu Kragujevac u organizaciji Evropske partije zelenih, Zajedno za Srbiju i Nedavimo Beograd. Panelisti su bili Évelyne Huytebroeck, potpredsedica Evropske partije zelenih, Nebojša Zelenović, predsednik Zajedno za Srbiju i bivši gradonačelnik Šapca, Dušica Barović, odbornica GG Smelo iz Loznice, Slobodan Jerotić, bivši direktor Toplane Šabac i Aleksa Petković iz Nedavimo Beograd. Panel diskusija posvečena ekonomskim temama, oporavku privrede posle pandemije kovida, boljem, kvalitetnijem


Dodatna obuka za nastavnike i profesore - FITI\nU cilju poboljšanja i osavremenjivanja metoda nastave i vežbi koje sprovodite naši nastavnici, asistenti i profesori, u našim prostorijama organizovana je dodatna obuka za korišćenje i konkretnu primenu interakrivnih “Clavertouch” i “Smart board” -“pametnih” tabla.\nPredavanje je održao g-din Dušan Bursać ispred firme Vizija Plus iz Temerina, koja je i isporučilac ove opreme. Fakultet poseduje nekoliko ovih visoko tehnoloških nastavnih sredstava, čijom primenom učenicima i studentima približavamo teme predavanja koje su predviđene nastavnim programima škole i fakulteta.\nObuka je bila obavezna i namenjena je za sve nastavnike srednje škole, nastavnike stranih jezika i za asistente na fakultetima. Naše kolege su se odazvale velikim prisustvom i interaktivnim učešćem u diskusijama. Primena novih nastavnih sredstava garantuje sprovodjenje jedne od ideja menadžmenta našeg Integrisanog obrazovnog sistema, a to je – osavremenjivanje metoda nastave na opšte zadovoljstvo studenata i zaposlenih.


Turiste dovode Egzit, hrana, Dunav, a nedostaju im informacije, noćni prevoz... - Novi Sad\n10:03:00 18.03.2018, Komentara: 0\nNovi Sad - Novi Sad je drugi grad u Srbiji po broju dolazaka turista, a trend rasta beleži se od 2011. godine, i njegovi glavni nosioci su strani turisti, pokazala je analiza trenutnog stanja turističke ponude i potražnje. Kako piše Dnevnik, Novosadski turizam zabeležio je prvi rekord od 130.000 turista 1985. godine, koji je oboren tek 2014. godine. U 2016. godini Novi Sad je ugostio gotovo 175.000 turista, od čega je malo manje od 107.000 došlo iz inostranstva.\nKao osnovni motivi posete, na prvom mestu su posao i uživanje (39,5 odsto), Egzit festival (32,3), posao (16,3) i odmor (9,9). Učesnici ankete prosečno su spavali gotovo pet puta u Novom Sadu, a dnevno su trošili oko 36 evra. Titula Evropske prestonice kulture imala je značajan uticaj na izbor Novog Sada kao destinacije, dok je titula Omladinske prestonice Evrope to učinila u nešto manjoj meri. Turisti o Novom Sadu najviše saznaju od rodbine i prijatelja, kao i sa internet prezentacije Egzit festivala. Među prvim asocijacijama na Novi Sad su Egzit (gotovo 50 odsto), hrana, Dunav, dobri ljudi, zabava i Petrovaradinska tvrđava.\nTuristi ocenjuju da je jedan od najvećih turističkih nedostataka upravo nedostatak informacija, pošto nema turističkog info-centra u centru grada. Sledeći veći nedostaci su cene taksija za strance, nedostatak autobusa posle ponoći, nedostatak signalizacije na pojedinim lokacijama (Tvrđava)... Posetioci naš grad opisuju više kao opuštajući i prijatan, a nešto manje kao uzbudljiv i živahan.\nNovosadska skupština nedavno je usvojila Program razvoja turizma do 2022. godine koji bi trebalo da posluži kao vodič za razvoj turizma u Novom Sadu. Na osnovu analize stanja donet je Akcioni plan koji bi trebalo da u naredne četiri godine poveća učešće turizma u gradskoj privredi, obezbedi nova radna mesta i doprinese boljem imidžu grada. Da bi se to ostvarilo potrebno je, između ostalog, da se reše aktuelni problemi gradskih turističkih potencijala, kao što su nerešeni imovinskopravni odnosi na Petrovaradinskoj tvrđavi.\nZa razvoj turizma, kaže se u Programu, potrebno je ulaganje u kapacitete, programe, ljude i u marketing. Tvorci dokumenta iz Centra za istraživanje i studije turizma u Novom Sadu naglašavaju važnost strateških investitora, i u tom kontekstu navode dolazak „Šeratona“ i „Meriota“, a kao glavni mamac za turiste vide gastronomsku ponudu Novog Sada.


Online nastava u milanovačkoj PU “Sunce” odvija se po planu – GM Press\nVioleta Antonijević, direktor PU Sunce u Gornjem Milanovcu\nPredškolska ustanova “Sunce” iz Gornjeg Milanovca i tokom vanrednog stanja nastoji da u saradnji sa roditeljima svim mališanima omogući online programe i sadržaje predviđene za ovu godinu. Iako su zbog pandemije virusa COVIDA -19, okolnosti znatno drugačije, timski rad i dobra organizacija nisu izostali.\nRad u predškolskoj ustanovi “Sunce” je dobro organizovan, ističe Violeta Antonijević, direktor PU “Sunce” u Gornjem Milanovcu. Uveli smo dežurstva, podelili smo se po grupama, uključili smo tehničko osoblje. Obzirom da deca ne dolaze u vrtić, rad sa roditeljima i sa decom obavlja se preko Interneta. Po preporuci Ministarstva, aktivi naših grupa su napravili plan i program, tako da imamo odličnu saradnju sa roditeljima – istakla je Antonijević\nDan na daljinu sa predškolcima organizovan je tako što se jednom nedeljno na Sajtu i Fejsbuk stranici vrtića izbacuju bitni sadržaji koji roditelji mogu da pogledaju, kako bi se bolje informisali i što kvalitetnije bavili svojom decom tokom boravka kod kuće.\nVaspitači komuniciraju sa roditeljima i decom preko svojih viber grupa i mejlova – kaže Maja Milović, zamenik direktora PU “Sunce” u Gornjem Milanovcu. Mališani dobijaju sadržaje od svojih vaspitača i medicinskih sestara dva do tri puta sedmično, daju povratnu informaciju koju vaspitači prosleđuju glavnim vaspitačima i pedagogu koji nedeljni izveštaj daje rukovodstvu ustanove – navodi Milović.\nSaradnja se lokalnom samoupravom u ovim danima je izuzetna kao i sa školskom upravom našeg regiona, šaljemo im planove, a oni nam daju predloge i sugestije, da što bolje radimo.Takođe, komuniciramo i sarađijemo sa Štabom za vanredne situacije u Gornjem Milanovcu, a zalihe namirnica koje smo imali poklonili smo Crvenom krstu kako bi je dobili svi oni kojima je pomoć potrebna – zaključila je Milović.\nPedagozi smatraju da decu u ovom periodu ne treba preopterećivati informacijama, da im treba prići smireno i polako.\nBrojni sadržaji na Yutubu, onlajn dečje predstave, pozorišta, filmovi ,društvene igre itd, mogu pomoći u animiranju dece, kako bi i roditelji i deca što brže prošli kroz ovaj period.\nMaja Milović, zamenik direktora PU Sunce u G. Milanovcu\nVaspitači komuniciraju sa roditeljima i decom u svojim grupama viber grupe, dobijaju 2-3 puta sedmično dobijaju sadržaje od svojih vaspitača.


Dvorana “Centar”: Ugrađeni liftovi za osobe sa invaliditetom (Foto) Dvorana “Centar”: Ugrađeni liftovi za osobe sa invaliditetom (Foto)\nObjavljeno: 27. 8. 2019 u 12:18h\nIzvedene radove danas su obišli i gradonačelnik Igor Radojičić i predstavnici Košarkaškog kluba invalida “Vrbas”, kojima će ugradnja ove opreme, pomoći da ravnopravno, sa ostalim sportstima, koriste novu dvoranu.\n“Ranije su već prilagođene dvije svlačionice za lica sa invaliditetom, a od sada su u funkciji i dva lifta koja će im omogućiti pristup terenu i svlačionicama”, rekao je Radojičić.\nOn je dodao da bi uskoro trebalo da budu završene i tenderske procedure za nabavku preostale sportske opreme, nakon čega će nova dvorana biti stavljena u punu funkciju.\nČlani KKI ”Vrbas” Biljana Nedić, izrazila je zadovoljstvo zbog ugradnje novih liftova u ovoj dvorani, ističući da je ovo svojevrsna nagrada za klub koji se konstantno bori za bolje uslove svojih članova.\n“Nova dvorana ispunjava sve potrebne uslove da bi lica sa invalididtetom mogla da se bave sportom”, kazala je ona.\nPrema njenim riječima, u posljednje vrijeme je u Banjaluci evidentan napredak na ukidanju arhitektonskih barijera, koje osobama sa invaliditetom predstavljaju veliku smetnju.


AMERIKA MENJA POLITIKU NA BALKANU: Evo ko je prvi na udaru... | Web-Tribune.com\nHome / AKTUELNO / AMERIKA MENJA POLITIKU NA BALKANU: Evo ko je prvi na udaru…\nDelegacija američkog Kongresa predvođena republikancem Bobom Gudlateom krenula je “u hitnu misiju” na Balkan kako bi “ispravili greške Obaminih ambasadora”.\nKako navodi konzervativni američki časopis “Ameriken spektejtor”, na Balkanu su jošna snazi “propala Obamina i Sorosova politika” i favorizovanje nekih krugova “na uštrb građana, lokalnih institucija i regionalne stabilnosti”.\n“Američki državni sekretar Reks Tilerson je prošle nedelje najavio da SAD više neće nalagati drugim zemljama da usvajaju američke vrednosti. Naše ambasade na Balkanu očigledno nisu dobile tu depešu”, piše “Amerikan spektejtor”.\n“U svakoj od ovih zemalja ambasadori su ostatak Obamine administracije i nastavljaju da primenjuju nasleđenu politiku. Zbog toga je teško zamisliti da će delegacija dobiti nepristrasne informacije od ambasada koje su bile snažno intervencionistički orijentisane kada je reč o lokalnoj politici,” piše “Amerikan spektejtor” pozivajući se na saznanja u svakoj od pomenutih zemalja.\nPodsetimo, pre dva meseca je grupa američkih senatora, među kojima je i Ted Kruz, zatražila od državnog sekretara Reksa Tilersona da istraži mešanje SAD na političkoj sceni na Balkanu.\nKako se navodi u pismu koje je objavio senator iz Jute Majk Li, od Tilersona se zahteva da odmah istraži kako se novac poreskih obveznika SAD troši “za podršku levičarskim političkim grupama ili nametanje levičarskih politika suverenim nacijama, bez obzira na njihovu želju za samoopredeljenjem”.\nAmerička ambasadorka u BiH Morin Kormak je još jedna od onih koje vole amatersku “haštag diplomatiju” putem društvenih mreža i javne okršaje sa nacionalnim zvaničnicima, piše “Spektejtor”, opisujući BiH kao još zemlju čije su kreiranje pomogle SAD i gde je utrošeno 1,6 milijardi novca američkih poreskih obveznika za stranu pomoć.\n“Izvinite, ambasadorko Kormak, ali američka vlada je stvorila naciju na premisama etničke podele u Dejtonskom sporazumu tako da… dobro došli na vašu novu dužnost”, napominje list.\nOve godine, piše “Spektejtor”, eskalacija njenog prepucavanja sa liderom bosanskih Srba Miloradom Dodikom, predsednikom Republike Srpske, dostigla je novi vrhunac – Kormakova je naterala Ministarstvo finansija da uvede Dodiku sankcije zato što slavi srpski pravoslavni praznik Sveti Stefan 9. januara. Zauzvrat on ju je proglasio “neprijateljem Srba koji nije dobrodošao u Republici Srpskoj”, podseća Amerikan spektejtor.\n“Premijer Edi Rama je uz podršku američkog ambasadora uništio nezavinost našeg sudstva”, rekao je pomenuti tužilac telefonom “Amerikan spektejteru”. “Pod parolom pravosudne reforme, uspeli su da ga politizuju”, objasnio je on.\n“Spektejtor” podseća da je Edi Rama, dugogodišnji lider Socijalističke stranke, blizak prijatelj Džordža Sorosa, čija je mreža duboko angažovana u Albaniji i partner američkoj ambasadi u brojnim projektima uključujući i projekat Američke agencije za međunarodni razvoj (USAID) za reformu pravosuđa.\nAmbasador Donald Lu je kažnjavao tužioce i sudije koji se nisu slagali sa njim tako što je ukinuo već dobijene vize za oko 70 sudija i tužilaca, rekao je glavni tužilac Adriatik Lala.Lala je zauzvrat optužio američkog ambasadora za manipulaciju i ucenu u pismu koje je objavljeno na zvaničnom sajtu tužilaštva i na konferenciji za štampu, podseća “Amerikan spektejtor”.\n“Pošto mu nije bilo dovoljno da loše upravlja sopstvenom zemljom, Edi Rama je posegnuo za susednom Makedonijom i izazvao duboku nestabilnost u agresivnom naporu da pomoglne kolegama socijalistima i sunarodnicima muslimanskim Albancima”, piše američki časopis, napominjući da mnogi smatraju da je američka strana u Makedoniji stala uz socijaldemokrate, kao i u Albaniji.\nRama je sazvao sastanak tri makedonsko-albanske političke stranke i izradio nacrt takozvane “Tiranske platforme” koja je, ocenjuje se u “Spektejtoru”,”opasan separatistički dokument koji preti samom identitetu Makedonije”.\n“Širom zemlje Makedonci sada masovno protestuju protiv Tiranske platforme i ambasadora Džesa Bejlija koji se smatra pristrasnim protiv VMRO. I ponovo, dodaje Spektejtor, većina lokalnih funkcinera ima drugačije prioritete od ambasade – Makedonci su uglavnom zabrinuti za bezbednost, dok Amerikanci pothranjuju novcem NVO podstičući ih na “mobilizaciju i aktivizam”.\nA u Grčkoj, baš kao u Albaniji i Makedoniji, američka vlada otvoreno podržava i mlađeg levičraskog lidera Sirize Aleksisa Ciprasa, piše časopis. “Može li se verovati američkom ambasadoru Džefriju Pajatu da će dobro informisati Gudlateovu delegaciju o katastrofalnom nizu kriza sa kojima je suočena Grčka? Verovatno ne”, piše “Spektejtor” i podseća da je Pajat poslat u Atinu iz Kijeva, gde je važio za produženu ruku onih koji su promovisali tamnošnji puč, uključujući Džordža Sorosa.\nPajat je verovatno najbolje poznat po tome što je bio na drugoj stani linije kada je pomoćnica državnog sekretara Viktorija Nuland izgovorila svoju čuvenu rečenicu “J… Evropu”, podseća list.\nI premda je Nulandova podnela ostavku posle izbora Donalda Trampa njen drugi čovek, zamenik pomoćnika državnog sekretara za Evropu i Evroaziju Hojt Brajan Li je i dalje zadužen za politiku Stejt departmenta prema Balkanu, navodi “Spektejtor”.\nMeđutim, čak i na Kosovu lokalni funkcioneri su često besni zbog direktiva američkih ambasadora, koji čini se, češće deluju javno nego diskretno i diplomatski. Na primer, Ji je krajem marta otišao u Prištinu da naredi nacionalnim liderima, koji su razmišljali o tome da snage bezbednosti pretvore u formalnu armiju, da “taj zakon povuku sa stola”.\n“Ako SAD nisu želele da Priština formira vojsku, zašto smo ih dođavola godinama za to trenirali i ohrabrivali?”pitaju se u “Spektejtoru”. Lako je, ocenjuje list, američkom ambasadoru u Prištini Gregu Delaviju da postavlja na Jutjub neprimerene video-snimke u kojima žonglira kao klovn dok razgovara o projektima borbe protiv korupcije, ali ljudi koj žive na Balkanu ne smatraju da je bezbednost nešto sa čime se treba šaliti.\nAmbasadori iz Obamine ere su, zaključuje se u “Spektejtoru”, uspeli da podstaknu etničke tenzije (naročito u Makedoniji i Bosni) promovišući svoje političke favorite zaostale iz prošlosti – prvenstveno socijaliste i članove mreže Džordža Sorosa (u Albaniji, Grčkoj i Makedoniji) – odbijajući funkcionere koji osećaju da znaju ono što je najbolje za njihovu zemlju (u Albaniji, Bosni, na Kosovu i Makedoniji).\nTags Amerika Balkan Obaminih ambasadora\nPrevious VILIJAM VOKER DONOSI PAKLENI PLAN ZA SRBIJU: Sprema eliminaciju jednog čoveka kao bi izazvao haos u zemlji, a to nije Vučić…\nNext LUKAVI BANKAR U HRVATSKOJ UKRAO MILIONE: Niko nije znao gde je novac, dok nisu otkrili pakleni plan


“ANTISRPSKA POLITIKA” Vulin: Režim Mila Đukanovića srlja u građanski rat | Ekspres.net\n“ANTISRPSKA POLITIKA” Vulin: Režim Mila Đukanovića srlja u građanski rat\nRežim Mila Ðukanovića srlja u građanski sukob i radi od momenta kada je 1999. počeo da podržava NATO agresiju protiv SRJ, kaže ministar odbrane Aleksandar Vulin.\n“Režim Mila Ðukanovića se održava tako što svoju vrednost pokazuje kao instrument antisrpske politike, održava se u Crnoj Gori i u milosti stranaca tako što sebe kandiduje da protiv Srbije i Srba uvek uradi nešto što ni najgorem neprijatelju ne bi palo na pamet”, rekao je Vulin pred poslanicima Skupštine Srbije.\n“I ne možete da ne budete zabrinuti”, konstatovao je, ali i poručio da se ne sme uraditi ništa što će ugroziti Srbe u Crnoj Gori.\nKaže da bi njemu najbliže bilo da prekinemo sve diplomatske odnose sa Crnom Gorom, ali se pita šta će biti sa Srbima u Crnoj Gori, te konstatuje da to ne smemo da uradimo.\n“Ne smemo da dopustimo da Srbi u Crnoj Gori budu optuženi da su produžena ruka bilo koga spolja. Ono što smatram da trebamo i moramo da uradimo to je da odmah pozovemo crnogorskog ambasadora da nam pojasni šta se tamo dešava, da insistiramo u svim međunarodnim organizacijama kao što su Savet bezbednosti ili institucije EU, pa i nevladine organizacije i forumi koji se bave ljudskim i verskim pravima, da se izjasne o ovome što se dešava”, rekao je ministar Vulin.\nKaže i kako smatra da kao država moramo da jasno stavimo do znanja da je Milo Ðukanović problem, a ne građani Crne Gore, a to znači da država Srbija treba da razmisli o određivaju izvesnog seta mera koje pogađaju direktno Mila Ðukanovića i nosioce njegovog režima.\nPovezane vesti – Vulin “vaskrsava” dve brigade koje su ratovale u BiH i na Kosovu\n“Koja to imovina može da bude predmet određene pažnje države Srbije, koji je to način kretanja i putovanja, hajde da vidimo gde to država Srbija može da utiče neposredno na nosioce režima koji svoju političku svrhu pronalaze samo u antisrpstvu i ni u čemu drugom”, rekao je ministar, pojasnivši da je to njegov stav kao predsednika Pokreta socijalista, a ne Vlade i predsednika Srbije.\nMinistar je istakao da Srbija ima prirodno pravo da brine o Srbima bez obzira gde oni žive posebno kada su njihova prava ugrožena.\nSmatra i da je neophodna neposredna komunikacija sa Srpskom pravoslavnom crkvom, jer nije reč samo o udaru na mitropoliju, već o udaru na SPC, jer, kako napominje, ako ovo prođe u Crnoj Gori a što ne bi prošlo na KiM.\nTags aleksandar vulincrna goramilo đukanovićspc


Dragan Marković Palma - oličje lokalnih moćnika koji vladaju Srbijom | Talas.rs\nU subotu je u Jagodini održan još jedan protest „1 od 5 miliona“ gde su se okupili građani da iskažu svoje nezadovoljstvo ne samo republičkom vlašću, već i onom na lokalu koja traje mnogo duže od republičke.\nOvo je bio četvrti grad koji sam posetio do sad u okviru održavanja građanskih protesta širom Srbije gde sam još jednom imao priliku da se upoznam sa strahovima, pritiscima i problemima sa kojima se suočavaju građani lokalnih mesta u Srbiji.\nNajveći strah građana Jagodine koji protestuju, ali se to može preslikati i na druga mesta, jeste da ne budu ostavljeni sami. Njihova najveća potreba jeste da dobiju veću podršku i zaštitu iz Beograda. Mi, koji dolazimo iz Beograda nismo ni svesni sa kakvim se pritiscima suočava svaki pojedinac koji na lokalu javno iznese kritički stav.\nKako je Srbija ostala bez ozvučenja?\nSubota popodne, krećemo na protest u Jagodinu, ali prvo moramo da sačekamo momka koji treba da donese ozvučenje koje nosimo sa sobom. Iznenađen zašto nosimo ozvučenje iz Beograda pitam momka koji je zadužen za to, a on mi odgovara da u Jagodini nema ozvučenja.\nAli, ne radi se ovde o tome da u Jagodini nema ozvučenja, već ga nije moguće iznajmiti. Prema rečima organizatora, svi pojedinci i firme koji se bave ozvučenjem, dobili su upozorenje da ga nikako ne iznajmljuju za potrebe protesta ili će u suprotnom imati problema.\nOrganizatori su u potragu za ozvučenjem pošli i po okolnim mestima, ali su naišli na isti odgovor. Sa istim problemom se suočavaju organizatori i u drugim mestima unutar Srbije.\nOva vlast svojim postupcima ne samo što pokušava da osujeti svaki oblik organizovanja pobunjenih građana, nego i privatnicima ograničava pravo na rad a samim tim i pravo na dostojanstven život.\nUdarite na Vučića, ali nemojte na mene – razmišljanje jednog lokalnog moćnika\nKada su protesti započeli u Jagodini, prema rečima građana koji su želeli da ostanu anonimni, postojao je pokušaj Dragana Markovića Palme da proteste kontroliše preko svojih ljudi koji bi bili organizatori.\nOn je na taj način po njihovom mišljenju želeo da izbegne da protesti budu upereni protiv njega, već da sva kritika bude usmerena ka Aleksandru Vučiću. Palma isto kao i Ivica Dačić dobro zna da je svaka vlast smenjiva i da će možda biti potrebni nekoj sledećoj, a ovo je jedan od načina da se približi i suprotnom taboru.\nIpak, ovaj pokušaj nije uspeo, a lokalni građani su stvar preuzeli u svoje ruke jer smatraju da njihovo nezadovoljstvo nije upereno samo prema republičkoj vlasti. Mnogo veće nezadovoljstvo preovladava zbog lokalnih moćnika koji su zaveli potpunu kontrolu nad gradom pretvorivši ga u svoj feud.\nAko odeš na protest, imaćeš problema\nNakon završene protestne šetnje, sa lokalnim organizatorima sedim u jednom lokalu gde mi jedan od njih pokazuje poruke svog prijatelja kome je zaprećeno da će mu trgovačka radnja biti zatvorena ukoliko ode na protest.\nŠtaviše, u Jagodini ne prete samo ako vi odete na protest, nego ako vam i decu kojim slučajem vide ili uslikaju na protestu. Isto kao i u drugim mestima gde sam do sada bio, ljudi sumnjivog izgleda sa telefonima u ruci slikaju učesnike proteste da bi ih kasnije zastrašivali.\nDo sada sam o ovim strahovima samo slušao priče, a onda kada napismeno vidite koliko se ljudi plaše za sebe, svoje porodice i svoj posao, počinjete da se osvešćujete i shvatate koliko je tim ljudima neophodna podrška za bitku koju biju. Zato je najlepša stvar koja se desila ovim protestima početak oslobađanja od straha koji se potpuno nadvio nad našom zemljom.\nRTS snima, ali ne izveštava\nZa razliku od nekih drugih mesta, u subotu je u Jagodini bilo i novinara i kamera. Bila je prisutna i kamera RTS-a zajedno sa reporterom, kao i kamera lokalne televizije Palma. Međutim, nigde nije objavljen nijedan snimak, već samo izveštaj u dve rečenice da je protest održan.\nČemu služi novinar i kamera RTS-a koja je poslata o novcu građana Srbije da objektivno informiše ako ne objave ono što su snimili?\nOrganizatori kažu da ovo nije prvi put da kamera RTS-a snima protest, a da posle nigde ne može da se vidi dokumentovan izveštaj sa istog. Isti je slučaj i sa kamerom Palmine televizije, koja prema rečima građana više služi da snimi učesnike protesta, a manje da informiše lokalno stanovništvo u dešavanjima u njihovom gradu.\nU Jagodini ne postoji nijedan medij koji nije pod kontrolom lokalnih moćnika iz vlasti ili ljudi bliskih njima.\nPalma je simbol vlasti i politike Aleksandra Vučića\nOva vlast je oličena u Draganu Markoviću Palmi na lokalnom nivou u Jagodini. To je čovek koji svoju podršku kupuje obezbeđivanjem minimalne egzistencije lokalnog stanovništva kao što smo imali priliku da vidimo, dok je on lično stekao bogatstvo zbog svog položaja i uticaja, kažu građani.\nOvde prenosim samo ono što sam čuo od više građana koji su dobro upoznati sa njegovim radom, dalje navodeći njegove veze sa mafijom. Ovo je pitanje kojim treba da se bave nadležni organi ukoliko se utvrdi da postoji osnovana sumnja.\nKao što svako mesto u Srbiji ima svog Jutku, tako i svako mesto ima svog Palmu. Ostaje da vidimo koji Palma ili Jutka je sledeći na listi Vučićevih lokalnih moćnika za privremeno žrtvovanje zarad ublažavanja građanskog nezadovoljstva.\nTAGS: Dragan Marković Palma Jagodina protest


Posle debakla u prošlom kolu na gostovanju u Ljubljani, FMP je vratio samopouzdanje pobedom u Čelendž kupu u Zagrebu, a potpuni oporavak od šoka tim iz Železnika očekuje u duelu protiv Hemofarma.\n"Želimo da pokažemo da je ubedljiv poraz u Ljubljani bio slučajnost. Pokazali smo karakter u Zagrebu i sada hoćemo da slavimo i protiv Hemofarma. Sigurno je da je to važna utakmica za nas i da ćemo dati maksimum kako bismo trijumfovali", rekao je krilni centar FMP-a Bojan Radetić.\nU prvom delu sezone Hemofarm je na svom terenu pobedio rezultatom 77:63.\n"Na toj utakmici odlično je odigrao Stefan Marković, koji uvek pruža dobre partije protiv FMP-a i moraćemo da ga zaustavimo. Najveća opasnost, međutim, preti od Bobana Marjanovića, čija zakucavanja demorališu protivnika. Sa druge strane, olakšavajuća okolnost je što u timu gostiju neće biti Miljana Pavkovića. Verujem da će publika videti kvalitetnu utakmicu i da će FMP osvojiti bodove", rekao je Radetić.\nTrener FMP-a Vlade Đurović ni za meč protiv Hemofarma neće moći da računa na povređene Filipa Čovića i Andreju Milutinovića.\nUtakmica FMP - Hemofarm na programu je u subotu od 19,30 časova.


ODBOJKAŠICE ZLATIBORA Plasman u Prvu ligu Srbije - UžiceMedia\nNaslovna Mesto Čajetina ODBOJKAŠICE ZLATIBORA Plasman u Prvu ligu Srbije\nStamatović i Đurić sa odbojkašicama Zlatibora (Foto: Opština Čajetina)\nOdbojkašice „Zlatibora“ su nakon velikog uspeha košarkaša Zlatibora osvajanjem regionalne ABA 2 lige ostvarile dobar rezultat, dostojno ste prezentovale opštinu, sebe i svoje porodice, rekao je predsednik opštine Čajetina Milan Stamatović.\n– Znajte da ste ponos opštine Čajetina i da će opština i dalje da ulaže i pomaže razvoj sporta, pogotovo mladim ljudima kao što ste vi, – rekao je predsednik opštine Čajetina Milan Stamatović na svečanom prijemu odbojkašicama Zlatibora u čast.\n– Postajete uzori budućim generacijama, i ovim rezultatom ste pokazale da ste uspešne, vredne i dostojne i da možete da uspete na svim poljima. Još jednom hvala i želim vam puno uspeha u narednim takmičenjima, reklao je Stamatović, obraćajući se odbojkašicama.\nTrener ženskog Odbojkaškog kluba „Zlatibor“ Stanko Brašanac je naglasio da je u prethodnih godinu dana bio veliki pritisak na igračice i da je cela sezona stala u dva sata igre u posledljoj utakmici prvenstva.\n– Mislim da je za nas kao ekipu, samim tim i opštinu, koja je najviše pomogla u celom tom rezultatu, ovo veliki uspeh, računajući da je igrački kadar potekao iz naše škole i zahvaljujući požrtvovanju te dece, svih nas u klubu i upravi.\n– Pre svega se zahvaljujem treneru koji je verovao u nas i koji je svakom momentu stajao iza nas. Htela bih da se zahvalim predsedniku i opštini, kao i našoj upravi koja nam je omogućila sve ovo, zaposlenima Sportskog centra Čajetina, koji su nam omogućili da imamo besprekorne uslove za rad i naravno devojkama koje su iznele sav pritisak. Bile smo složne, spremne i odlučne da uđemo u viši rang gde nam je i mesto, – izjavila je kapiten kluba Aleksandra Pantović.\nU ime kluba odbojkašicama se zahvalio predsednik Dejan Škodrić koji je rekao da „zna da nije lako svakodnevno trenirati, vikendom igrati utakmice, a istovremeno završavati školske i sve ostale obaveze. Veliko je to odricanje i mi to cenimo i poštujemo. Nije samo utakmica protiv Valjeva ovaj uspeh, već cela sezona – 18 pobeda, dosta napornih gostovanja, veliki pritisak na sve nas, od nas na vas da mora da se dobije. Možda smo jedan od klubova sa najboljim uslovima što se tiče infrastrukture i rada, i zbog toga ponajviše treba da zahvalimo našoj opštini“.\nPredsednik Stamatović čestita odbojkašicama Zlatibora (Foto: Opština Čajetina)\nHroniku kovid -19 tokom aprila možete pogledati na UžiceMedia\nPrethodni tekstZa smanjenje aerozagađenja 45 miliona dinara\nSledeći tekstKULTURA Poetsko veče i dve pozorišne predstave


Ko sme da pruža dimničarske usluge - Ozonpress :: internet portal\nZa tri godine evidentirano 3.000 požara zbog nestručnog održavanja dimnjaka\nDimničarska delatnost u Srbiji je potpuno neregulisana s obzirom na to da resorno ministarstvo nije usvojilo pravilnik koji bi propisao ko sme da pruža dimničarske usluge i koje su obaveze građana koji imaju dimnjake i ložišne uređajem, iako je Zakon o komunalnoj delatnosti stupio na snagu još 2011.\nTo u praksi znači da dimnjake mogu da čiste i firme bez neophodne obuke i opreme, a kako građani i privreda nemaju propisano obavezno čišćenje i angažovanje ovlašćenih dimničarskih firmi, najčešće to rade po principu „uradi sam“. Posledica je nestručno održavanje koje je tokom tri godine dovelo do čak 3.000 požara (60% ukupnog broja) što je za posledicu imalo štetu od dva miliona evra, a troškovi intervencije vatrogasnih službi iznosili su oko 200 miliona dinara.\n– Udruženje dimničara Srbije napravilo je predlog pravilnika o dimničarskoj delatnosti. U Ministarstvu građevinarstva, saobraćaja i infrastrukture su ga ocenili kao odličan, ali uvek dobijamo isti odgovor, da ne može da bude donet dok se ne izmeni Zakon o komunalnoj delatnosti – kaže Milan Mihajlović, predsednik Udruženja dimničara Srbije, članice NALED-a.\nKako navodi, pravilnik bi propisao obaveze koje bi morale da ispune ovlašćene dimničarske firme i radnje u pogledu opreme, obuke i poslova čišćenja i održavanja dimnjaka i ložnih uređaja, kao i prava i obaveze građana i privrede u pogledu angažovanja stručnih kompanija.\nMihajlović ističe da građani ne mogu da prepoznaju sve probleme koji mogu da se jave na dimnjaku, a zbog nepostojanja jasnih kriterijuma otvoren je prostor i za osnivanje firmi sa nekompetentnim kadrovima. Poseban problem je to što su škole odavno ukinule smer dimničar tako da se oni mogu obučiti samo unutar dimničarskih firmi.\n– Pored prevencije požara i štete, važna uloga dimničara je u smanjenju zagađenja jer merimo nivo emisije štetnih gasova, a takođe možemo da podignemo energetsku efikasnost domaćinstava i pogona i do 10%. Ostvarivanje takvih ušteda je nešto što čini našu delatnost profitabilnom i daje šansu da pomognemo otvaranju novih radnih mesta – ističe Mihajlović i dodaje da u Srbiji ima 1,5 miliona domaćinstava kojima su potrebne njihove usluge.\nKašnjenje sa donošenjem podzakonskih akata predstavlja veliki problem poslovnog okruženja u Srbiji. Prema evidenciji NALED-ovog Barometra propisa, prosečno kašnjenje sa usvajanjem propisa koji bliže uređuju zakone važne za funkcionisanje privrede trenutno je 1.155 dana.


Košarac i Hartmann razgovarali o unapređenju saradnje BiH i Austrije - Akta.ba\n14.01.2020. 08:03 / Izvor: Akta.ba\nBilateralni odnosi BiH i Austrije su dobri i prijateljski, bez otvorenih i spornih pitanja, ali postoji mnogo prostora za unapređenje postojeće privredne saradnje, zaključeno je na jučerašnjem sastanku ministra vanjske trgovine i ekonomskih odnosa BiH Staše Košarca i ambasadorice Austrije u BiH Ulrike Hartman (Ulrike Hartmann).\nRazgovarano je o političkoj i ekonomskoj situaciji u BiH, te mogućnostima poboljšanja privredne saradnje sa Austrijom.\nKada je u pitanju napredak BiH na evropskom putu, ministar Košarac poručio je da su integracije u EU vanjskopolitički prioritet BiH, dok je ambasadorica Hartmann istaknula da Austrija u potpunosti podržava ove težnje BiH.\nSagovornici su konstatovali da su politička stabilnost i vladavina prava od izuzetne važnosti za privrednike i strane investitore, a ministar Košarac izrazio je uvjerenje da će novi saziv Vijeća ministara BiH rad bazirati na ekonomiji, radu i traženju rješenja za goruća pitanja, kao i da će koordinirati aktivnosti sa drugim nivoima vlasti u BiH.\nMinistar Košarac apostrofirao je značaj stranih investicija u BiH, te naglasio da će njihova promocija biti jedan od prioriteta Ministarstva vanjske trgovine i ekonomskih odnosa BiH u ovom mandatu. Posebna pažnja posvećena je pitanju ujednačavanja zakonskih propisa oba entiteta, kako bi poslovanje inostranim investitorima bilo olakšano. U tom kontekstu spomenuta je potreba stvaranja jedinstvenog ekonomskog tržišta u BiH.\nResorni ministar ukazao je takođe i na potrebu da se ohrabri razvoj privatnog sektora, te naglasio da će Ministarstvo vanjske trgovine i ekonomskih odnosa BiH, na temelju saradnje s entitetskim ministarstvima, imperativno raditi na zaštiti domaće proizvodnje, uz uvažavanje i poštovanje međunarodnih ugovora i obaveza BiH.\nTokom sastanka bilo je riječi i o saradnji u oblasti poljoprivrede, posebno u oblasti organske proizvodnje, gdje Austrija ima vodeću poziciju.\nKošarac je ocijenio da bi BiH izuzetno koristila razmjena iskustava sa Austrijom, prevashodno u kreiranju i primjeni legislative i standarda u ovoj oblasti. Akcenat je stavljen i na saradnju u oblasti vinogradarstva i vinarstva, budući da je Austrija članica Međunarodne organizacije za vinogradarstvo i vinarstvo.\nKošarac je podsjetio da je u BiH tradicionalno prisutna proizvodnja vina, posebno u hercegovačkom kraju, te izrazio nadu da će Austrija prijateljskim savjetima pomoći BiH. U tom kontekstu, sagovornici su se usaglasili da bi bilo poželjno organizirati uzvratne ekspertske posjete u cilju razmjene iskustava.\nRazgovarano je i o unapređenju turističkih potencijala u BiH, a ministar Košarac posebno se osvrnuo na mogućnost razvoja seoskog turizma, za koji je istaknuo da može biti šansa BiH. Rekao je da BiH ima komparativne prednosti u ovom segmentu, te ukazao na važnost razmjene iskustava i primjene uspješnih austrijskih praksi.\nTokom sastanka, bilo je riječi i o izgradnji odlagališta nuklearnog otpada na lokalitetu Trgovska gora.\nAmbasadica Austrije u tom kontekstu naglasila je da razumije zabrinutost BiH, te je pružila podršku nastojanjima da ovo pitanje bude riješeno.\nMinistar Košarac rekao je da će pitanje Trgovske gore u ličnoj agendi tretirati kao prioritet, te da će učiniti sve, u skladu s ustavnim i zakonskim nadležnostima, da dođe do dijaloga sa Hrvatskom u što kraćem roku - saopćeno je iz Ministarstva vanjske trgovine i ekonomskih odnosa BiH.\nKošarac: BiH će pronaći način da učestvuje na svjetskoj izložbi "Ekspo Dubai 2020"


TIKET DANA: Fudbal i košarka vas mogu dovesti do dobitka\nDanas se nastavljaju kvalifikacije za Svjetsko prvenstvo u Kataru, a pored toga igra se i osmo kolo ABA lige.\nFrancuska – Kazahstan – 1 sa 3+ (Pobjeda domaćina s tri gola razlike)\nFrancuska današnji duel s Kazahstanom dočekuje kao veliki favorit i pobjedom na domaćem terenu osiguraće direktan plasman na Svjetsko prvenstvo u Kataru. Ono što je sigurno da će aktuelni svjetski prvaci napasti od samog starta i realno je očekivati ubjedljivu pobjedu domaćina.\nCrna Gora – Holandija – gosti daju gol u oba poluvremena\nHolanđani su veoma blizu direktnog plasmana na Svjetsko prvenstvo u Katar i sada im dolazi veoma bitan meč u Podgorici. Crna Gora neće imati apsolutno podršku sa tribina, jer su zatvorene dvije tribine. Tim Luja van Gala će biti veoma motivisan da nastavi put ka Kataru i može se očekivati da postigne po gol u oba poluvremena.\nCedevita Olimpija – Mornar – više od 169,5 (na utakmici će biti postignuto više od 169,5 poena)\nKošarkaši Cedevita Olimpije dočekaće ekipu Mornara i s obzirom na formu gostiju domaći tim je apsolutni favorit. Slovenački tim u prosjeku postiže od 84,6 poena po meču, a da protiv Crvene zvezde nisu dali samo 64 poena taj prosjek bi sigurno bio veći. S druge strane Mornar ima prosjek od 77,6 poena, a prosjek su pokvarili u mečevima sa Crvenom zvezdom i Budućnosti kada su postigli po 69 poena.\nFrancuska – Kazahstan 1 sa 3+\nCedevita Olimpija – Mornar – više od 169,5\nUkupna kvota: 5,67\nOvaj tiket možete uplatiti i u svim MeridianBet poslovnicama pod kodom 15495 za brzi tiket. Samo recite našim operaterima navedeni kod i uplatu i listić će biti odigran.\nPrethodni članakTIP DANA: Vels – Bjelorusija\nNaredni članakČlanovi Premijer lige dobijaju tri puta veća sredstva od sponzora Saveza


Mnoge iznenadio: Dečko Megan Foks objasnio zašto nosi kapljicu njene krvi oko vrata - BIGportal.ba\n15 Maja, 2021 15 Maja, 2021 02004\nJoš u februaru je pevač objavio fotografiju priveska u kojem se nalazi kapljica krvi: “Nosim tvoju krv oko vrata”, napisao je tada i šokirao pratioce.\nGlumica Megan Foks i reper Mašin Gan Keli (MGK) počeli su da se zabavljaju prošle godine i od tada stalno ponavljaju kako su jedna duša, a dva tela i da su čekali čitavu večnost da pronađu jedno drugo.\nMegan je jednom prilikom izjavila da njihov odnosi ima mitske razmere:\n“Intenzitet spajanja sa njim je prosto preplavljujuć”, objašnjava Megan i dodaje da “kad je nešto tako lepo i snažno nemate drugog izbora nego da posmatrate sa zahvalnošću”.\nPevač je otišao u drugu krajnost i počeo je da nosi ogrlicu sa priveskom u kojem je kapljica krvi njegove devojke: “Jednom prilikom nisam mogao da putujem sa Megan i počeo sam da paničim. I ona je umesto svoje majice, kao sećanja na nju, ostavila svoj DNA”, objasnio je reper u emisiji “Ellen DeGeneres Showu”.\nPodsetimo, u februaru je pevač objavio fotografiju priveska u kojem se nalazi kapljica krvi: “Nosim tvoju krv oko vrata”, napisao je tada i šokirao pratioce.